Hasil pendapatan iklan Twitter susut penghujung 2022

Pengiklan terbesar di Twitter menghentikan perbelanjaan selepas Elon Musk mengambil alih platform media sosial itu, demikian menurut data yang diberikan kepada Reuters oleh firma penyelidikan Pathmatics, dalam kejutan terbaru kepada sumber pendapatan dominan syarikat itu.
Empat belas daripada 30 pengiklan teratas di Twitter menghentikan semua pengiklanan selepas Musk mengambil alih platform tersebut pada 27 Oktober, menurut data Pathmatics.
Empat pengiklan mengurangkan perbelanjaan antara 92% dan 98.7% daripada minggu sebelum Musk mengambil alih hingga akhir tahun.
Menurut Pathmatics, secara keseluruhan, perbelanjaan pengiklanan oleh 30 syarikat teratas susut sebanyak 42% kepada kira-kira RM230 juta untuk November dan Disember, walaupun terdapat peningkatan dalam pengiklanan sebanyak enam daripadanya.
Pathmatics berkata angka yang tidak dilaporkan sebelum ini pada pengiklanan Twitter adalah anggaran. Firma itu menetapkan anggarannya pada teknologi yang menjejaki iklan pada pelayar desktop dan aplikasi Twitter serta laman mendapatkan pengalaman pengguna.
Namun syarikat itu berkata anggaran tersebut tidak mengambil kira tawaran yang mungkin diterima pengiklan daripada Twitter, atau aliran dan akaun yang dipromosikan.
"Ada kemungkinan data perbelanjaan mungkin lebih tinggi untuk sesetengah jenama" jika Twitter menawarkan insentif, menurut Pathmatics.
Twitter bagaimanapun tidak menjawab beberapa soalan yang diajukan.
November lalu, mengulas mengenai isu beberapa syarikat menghentikan pengiklanan, Musk berkata beliau memahami jika pengiklan “mahu berehat”. Tambah beliau, "cara terbaik untuk melihat bagaimana keadaan berkembang (di Twitter) hanya menggunakan Twitter."
Portal teknologi, The Information, memetik butiran yang dikongsi oleh eksekutif pengiklanan Twitter pada mesyuarat kakitangan semalam, melaporkan bahawa pendapatan suku keempat Twitter susut kira-kira 35% disebabkan kemerosotan dalam sumber pengiklanan.
Twitter mencatatkan kerugian RM1.163 bilion dalam tempoh tiga bulan berakhir pada 30 Jun, dengan jumlah hasil kira-kira RM5.08 bilion.
Anggaran Pathmatics menunjukkan pergolakan berterusan dalam aliran hasil utama Twitter menuju ke 2023, ditambah dengan langkah menarik balik iklan daripada jenama pengguna terkemuka.


Ringgit dibuka paling rendah dalam tempoh 24 tahun berbanding dolar AS

Ringgit dibuka lemah berbanding dolar Amerika Syarikat (AS) kepada paras terendah yang pernah dicatatkan semasa krisis kewangan Asia 1998 pada Rabu, apabila lebih ramai pelabur beralih kepada mata wang selamat itu ekoran prospek ekonomi global yang tidak menentu.
Pada 9.01 pagi, unit tempatan merosot kepada 4.5010/5035 berbanding dolar AS dari 4.4970/4500 ketika ditutup pada Selasa.
Peniaga ActivTrades, Dyogenes Rodrigues Diniz berkata pasaran mengalami turun naik yang lebih ketara berbanding biasa baru-baru ini disebabkan ketegangan yang semakin memuncak antara Rusia dan Barat, dengan keputusan Rusia untuk memotong bekalan gas ke Eropah bagi tempoh yang tidak pasti.
“Sementara itu, data Indeks Pengurus Pembelian (PMI) Bukan Pembuatan ISM AS bagi Ogos mencatatkan bacaan yang jauh lebih tinggi daripada jangkaan, dan in meningkatkan tekanan belian terhadap dolar AS yang telah sedia berada dalam aliran menaik sejak beberapa bulan lepas.
“Berlandaskan data yang menunjukkan inflasi tinggi dan pengangguran rendah di AS, ramai yang menjangkakan Rizab Persekutuan AS mengekalkan trajektori meningkat semasa apabila melibatkan kadar faedah, dengan kenaikan seterusnya dijangka diputuskan pada mesyuarat akan datang,” katanya dalam nota penyelidikan pada Rabu.
Sementara itu, ringgit didagangkan lebih tinggi berbanding sekumpulan mata wang utama.
Unit tempatan naik berbanding dolar Singapura kepada 3.1965/1987 dari3.2021/2044 ketika ditutup pada Selasa dan meningkat berbanding yen Jepun kepada 3.1451/1473 daripada 3.1741/1762.
Ringgit juga kukuh berbanding pound British kepada 5.1671/1700 dari 5.2156/2191 semalam dan stabil berbanding euro kepada 4.4515/4540 dari 4.4759/4788.


Covid-19 meragut mimpi anak-anak setinggan di Kuching

Seingat Albert, dia ingin menjadi seorang doktor.Ia merupakan impian yang cukup mencabar buat murid berusia 16 tahun itu, dan bertambah sukar selepas kemunculan Covid-19.Pada ketika ini, dia dan beratus-ratus ribu murid di seluruh negara keciciran selepas takwin persekolahan pada tahun lepas terganggu apabila kelas fizikal secara tradisional tertangguh dan digantikan dengan pembelajaran secara dalam talian.Walaupun murid yang menduduki peperiksaan awam dibenarkan untuk kembali ke sekolah secara fizikal minggu ini, murid lain seperti Albert kekal berada di dalam kelas maya buat masa ini.Namun, bagi Albert, persekitaran kawasan tempat tinggalnya menjadikannya lebih sukar berbanding rakan-rakan seusia dengannya.Albert tinggal di kawasan rumah setinggan di Kampung Jalan Chawan 13, berhampiran bandar Kuching. Dia dan keluarganya tinggal secara haram di kawasan itu.Kebanyakan rumah-rumah di situ kini sudah buruk. Tiada sistem pengurusan pepejal yang teratur di kawasan ini, serta ia dipenuhi dengan sampah sarap di sepanjang jalan dan di bawah rumah.Kawasan tempat itu tidak bersih, tiada bekalan air dan elektik.Namun, semua itu tidak menghalang cita-cita Albert.Namun, bagi Albert, persekitaran kawasan tempat tinggalnya menjadikannya lebih sukar berbanding rakan-rakan seusia dengannya.Walaupun tiada bekalan elektrik di rumahnya, dia guna apa yang ada.“Selalu saya akan buat kerja rumah di sekolah,” katanya kepada MalaysiaNow. “Sama ada awal pagi atau selepas sesi sekolah tamat.”Pada sebelah malam, dia akan mengulang kaji pelajaran bertemankan cahaya lilin. Kadang-kala guna lampu minyak tanah atau lampu berkuasa bateri.“Ia agak susah kerana ketika saya membaca, saya juga perlu tulis nota. Sebab itu saya lebih suka buat di sekolah.”“Tetapi sukar kerana jika saya membaca buku itu, saya perlu menulis nota. Itulah sebabnya saya lebih suka melakukannya di sekolah.”Malah perkara mudah seperti mengecas telefon memerlukannya ke kedai berdekatan di mana pekedai mengenakan bayaran sebanyak RM5 sejam.Albert menyimpan cita-cita untuk menjadi seorang doktor satu hari nanti.Albert begitu nekad untuk melakukan yang terbaik, tetapi yang lain-lain kurang bermotivasi.Senorita Choi, yang mempunyai tiga orang anak, memberitahu MalaysiaNow sambungan internet yang perlahan menyebabkan kebanyakan murid di situ hilang minat untuk belajar. Keadaan itu menyebabkan mereka terlepas banyak kelas.Dia juga meluahkan rasa bimbang mengenai nasib anaknya yang lemah dalam pembelajaran.“Ketika orang lain lama sudah masuk ke kelas dalam talian, saya masih menunggu talian stabil.“Jika mereka terlepas kelas, mereka terpaksa tanya kepada rakan sekelas,” katanya.Tetapi masalah sambungan internet bukanlah isu besar kerana kebanyakan setinggan masih tidak mempunyai bilik mandi yang baik. Malah, mereka terpaksa bergilir-gilir menggunakan tandas.Bekalan air turut dikongsi beberapa keluarga yang bergilir-gilir mengangkutnya balik ke rumah setiap hari.Setiap keluarga melantik ketua masing-masing untuk mengumpul bayaran dan menyusun jadual mengambil air. Bil air akan dikongsi bersama-sama, kata Choi.“Kami akan ambil air pada sebelah pagi kerana hanya ada masa satu hingga dua jam sahaja.”


AS tekan Brazil tangguh kapal perang Iran berlabuh, menurut sumber

Brazil terpaksa tunduk kepada tekanan Amerika Syarikat (AS) dan menolak permintaan Iran yang mahu melabuhkan dua kapal perangnya di Rio de Janeiro ketika Presiden Brazil Luiz Inacio Lula da Silva merancang ke Washington untuk bertemu pemimpin AS Joe Biden, kata sumber.
Keputusan Brazil itu sebagai respons kepada hubungan yang lebih erat dengan pentadbiran Biden selepas hubungan AS-Brazil memburuk di bawah pemimpin hauan kanan Jair Bolsonaro. Tindakan itu dibuat walaupun Lula telah lama menentang sekatan AS ke atas Tehran, menyokong dasar luar berkecuali.
Pada 13 Januari, Brazil memberikan kebenaran kepada kapal IRIS Makran & IRIS Dena untuk berlabuh di pelabuhan Rio pada 23-30 Januari, menurut kenyataan rasmi kerajaan.
Dua buah kapal itu kini diberi kuasa untuk berlabuh antara 26 Februari dan 3 Mac, kata Kementerian Luar Brazil.
Seorang pegawai AS yang mempunyai pengetahuan langsung tentang situasi itu berkata prospek kapal perang Iran di Rio menjelang pertemuan Lula dengan Biden pada Jumaat "adalah sesuatu yang tidak menyenangkan yang kami mahu elakkan."
"Terdapat banyak cakap-cakap di belakang tabir mengenai perkara ini di pelbagai peringkat," kata pegawai itu, sambil menambah keputusan Brazil itu merupakan berita baik.
Sumber tentera Brazil mengesahkan bahawa kerajaan persekutuan, melalui kementerian luar negeri, telah menukar tarikh dan menyekat kapal Iran daripada berlabuh.
"Memang benar terdapat veto (daripada kerajaan)," kata sumber itu, dengan syarat tidak mahu namanya disiarkan. "Kapal-kapal Iran tidak boleh datang dalam tempoh ini."
Jurucakap kementerian luar Brazil berkata adalah "andaian yang salah" untuk mengatakan Washington telah menekan Brazil.
"Kapal yang tidak dapat berlabuh antara 23-30 Januari itu tidak ada kaitan dengan kami. Ia dijadualkan semula pada 26 Februari-3 Mac," kata jurucakap itu. "Tiada kena mengena dengan AS."
Jabatan Negara AS bagaimanapun tidak segera menjawab permintaan untuk mendapatkan ulasan.
Diplomasi dengan Iran adalah salah satu perkara utama dalam usaha Lula untuk meningkatkan kedudukan antarabangsa Brazil seperti yang disuahakan presiden sebelum ini.
Pada 2010, beliau berusaha untuk menjadi perantara perjanjian nuklear antara Iran dan AS, dengan pergi ke Tehran untuk bertemu dengan Presiden Mahmoud Ahmadinejad ketika itu.
Lula berundur dengan sekatan AS ke atas Iran dan enggan memilih pihak dalam perang Rusia-Ukraine, berkata Brazil berkecuali dan mahukan dialog untuk mencapai keamanan.


Parlimen lulus pindaan akta naikkan cuti paterniti kepada 7 hari

Dewan Rakyat semalam meluluskan pindaan Akta Kerja 1955 (Akta 265), yang antara lain mencadangkan agar cuti paterniti dinaikkan daripada tiga kepada tujuh hari, selepas mendapat sokongan suara terbanyak.Timbalan Menteri Sumber Manusia Awang Hashim ketika membentangkan Rang Undang-Undang Kerja (Pindaan) 2021 untuk bacaan kali kedua berkata ia bertujuan memberi ruang kepada pekerja lelaki yang isterinya bersalin supaya dapat menguruskan kelahiran anak dalam tempoh mencukupi.“Cadangan ini juga selaras dengan Pekeliling Perkhidmatan Sumber Manusia Ceraian SR.5.4.2 yang menekankan konsep mengutamakan keluarga. Melalui pindaan ini, pekerja lelaki sektor swasta akan turut menikmati faedah yang sama seperti penjawat awam,” katanya.Seramai 19 ahli Parlimen daripada blok kerajaan dan pembangkang mengambil bahagian membahaskan rang undang-undang itu dengan kebanyakannya menyentuh isu cuti paterniti, cuti bersalin, gaji minimum serta buruh paksa.Ahmad ketika menggulung rang undang-undang itu berkata kelayakan cuti paterniti terhad kepada lima kali kelahiran tanpa mengira bilangan isteri dan cuti bermula pada hari isteri bersalin manakala pekerja lelaki, antara lain, perlu bekerja sekurang-kurangnya 12 bulan dengan majikan sama.Beliau berkata pindaan itu juga melibatkan pertambahan cuti bersalin dari 60 hari kepada 98 hari selaras Konvensyen Pertubuhan Buruh Antarabangsa (ILO).Persidangan Dewan Rakyat semalam turut meluluskan Rang Undang-Undang Kawalan Bekalan (Pindaan) 2021 bagi meminda Akta Kawalan Bekalan 1961 (Akta 122).Rang undang-undang itu, yang dibentangkan Timbalan Menteri Perdagangan Dalam Negeri dan Hal Ehwal Pengguna Rosol Wahid, diluluskan dengan lebih suara bersetuju selepas dibahas 14 ahli Parlimen.Antara lain, rang undang-undang itu bertujuan memberi kuasa kepada pengawal, pegawai bekalan, pegawai polis berpangkat tidak rendah daripada inspektor atau pegawai kastam untuk menahan tanpa waran orang yang dipercayai melakukan atau cuba melakukan kesalahan di bawah Akta 122.Persidangan Dewan Rakyat bersambung hari ini.


Kemboja gesa tindakan kolektif lindungi hidupan liar

Kemboja menggesa pihak berkepentingan yang terdiri daripada organisasi berkaitan, pihak berkuasa tempatan, sektor swasta dan komuniti tempatan mengambil tindakan kolektif untuk melindungi hidupan liar dan sumber semula jadi lain.
"Kementerian Alam Sekitar menggesa semua pihak menghentikan jualan, membeli dan makan daging hidupan liar kerana aktiviti ini memusnahkan hidupan liar dan biodiversiti Kemboja yang mempunyai kepentingan global," kata Setiausaha Negara Kementerian Alam Sekitar Neth Pheaktra semasa pelancaran Kempen Sifar Jerat fasa-2 di barat daya wilayah Koh Kong, lapor Xinhua.
"Apabila penggunaan jerat dihentikan, pembunuhan hidupan liar juga akan berakhir," katanya dan menambah tindakan itu memerlukan komitmen dan penyertaan bersepadu.
Seng Teak, Pengarah Negara Tabung Hidupan Liar Sedunia (WWF)-Kemboja, berkata tindakan untuk menyekat kemusnahan hidupan liar akibat jerat dan pemburuan haram memerlukan perubahan yang inovatif, baharu dan berani.
Christel Griffioen, pengarah negara Angkor Centre for Conservation of Biodiversity (ACCB), berkata jerat tidak kira hidupan liar mana dan bertanggungjawab membunuh dan mencederakan teruk pelbagai spesies.


Sorry.


Anggota tentera perlu didakwa jika bersalah, gesa kumpulan hak asasi manusia

Kumpulan hak asasi manusia, Lawyers for Liberty (LFL) menggesa supaya satu siasatan jenayah dilakukan terhadap anggota tentera terlibat jika mereka didapati bersalah selepas video menyerang warga asing tular di laman media sosial.Koordinator LFL Zaid Malek berkata, “budaya kebal” dalam kalangan pihak berkuasa merupakan satu “masalah serius” yang kian ketara ketika pelaksanaan Perintah Kawalan Pergerakan (PKP) untuk mengawal penularan Covid-19.“Prosedur operasi standard (SOP) yang tidak jelas menjadi punca berlakunya salah guna kuasa oleh pihak berkuasa secara sesuka hati dan tidak konsisten dalam melaksanakan peraturan dan undang-undang ketika PKP.“Serangan dan penganiayaan terhadap pekerja asing tanpa izin adalah contoh salah guna kuasa itu,” katanya.Tambahnya “pesalah sebenar” di sebalik lonjakan Covid-19 adalah “syarikat-syarikat besar yang gagal mematuhi undang-undang bagi memastikan kesihatan dan kebajikan pekerja asing dijaga,” katanya dan menambah pekerja asing adalah mangsa dan tidak patut dipersalahkan.MalaysiaNow sebelum ini melaporkan beberapa klip video menunjukkan lelaki beruniform memukul dan mengganasi pekerja asing tanpa belas kasihan yang dipercayai sedang menjalani kuarantin Covid-19 tersebar.Aktivis hak pekerja asing berpusat di Nepal Andy Hall yang mengetahui tentang klip video itu memberitahu MalaysiaNow insiden didakwa berlaku di Meru, Klang.“Serangan dan penganiayaan terhadap pekerja asing tanpa izin adalah contoh salah guna kuasa itu,” katanya.Semalam Panglima Angkatan Tentera Malaysia Jeneral Affendi Buang berkata siasatan terhadap klip video itu masih berjalan, dan tindakan awal telah dilaksanakan.Katanya tindakan anggota itu sedikit melebihi batas.“Saya tahu anggota ini bertindak sedikit melebihi batas dan saya minta maaf mengenai perkara itu.“Tetapi pada masa sama anggota tentera ini bukan bertindak sesuka hatinya, kalau bertindak sesuka hati sudah pasti banyak kes melibatkan penderaan berlaku,” katanya.Zaid dalam kenyataan itu berkata ia adalah sesuatu yang dikesali sekiranya pihak tentera memilih untuk melihat isu serangan melibatkan anggotanya sebagai sesuatu yang “remeh”.“Serangan itu bukan hanya masalah disiplin; ia merupakan perbuatan jenayah tertakluk di bawah undang-undang, dan perlu dihukum mengikut peruntukan sedia ada. Siasatan jenayah perlu dilakukan terhadap anggota itu.”Tambahnya pekara itu perlu ditangani dengan serius selepas video itu tular di media sosial.Katanya pihak berkuasa patut lebih peka “kekerasan tidak boleh digunakan dalam apa jua keadaan meskipun berlaku pelanggaran peraturan PKP”.“Tugas mereka adalah untuk melindungi dan menjaga keselamatan orang ramai, termasuk pendatang asing dan pelarian, daripada menyebarkan Covid-19 dan mereka perlu melaksanakan tugas mengikut peruntukan yang dibenarkan oleh undang-undang.”


DAP perlu terima hakikat hanya bergabung dengan Umno boleh tumbangkan PN, kata PKR

DAP perlu menerima hakikat jika hanya penggabungan dengan Umno adalah satu-satunya jalan untuk menewaskan Perikatan Nasional (PN) pada Pilihan Raya Umum ke-15 (PRU15), kata Ahli Majlis Pimpinan Pusat PKR Abdullah Sani.Ahli Parlimen Kapar itu berkata, penggabungan dengan Umno adalah demi rakyat yang didakwanya sebagai mangsa “kerajaan yang gagal menguruskan isu Covid-19”.“Memanglah belum bincang, tapi DAP kena terima,” kata Abdullah yang merupakan penyokong kuat Presiden PKR Anwar Ibrahim kepada Mingguan Malaysia, akhbar edisi Ahad Utusan Malaysia.“Kalau ambil kira apa yang berlaku di Perak, kita boleh kerjasama dengan Umno, kenapa kita tak boleh teruskan langkah kerjasama itu untuk menang PRU15 nanti?”Abdullah mengulas kenyataan Setiausaha Agung DAP Lim Guan Eng yang mengatakan Pakatan Harapan (PH) tidak terlibat dengan perbincangan mengenai kerjasama politik antara PKR dan Umno.Sebelum ini dalam wawancara bersama Utusan Malaysia, Setiausaha Agung PKR Saifuddin Nasution Ismail berkata PH boleh bekerjasama dengan Umno melalui konsep “khemah besar” yang dipersetujui gabungan itu semasa Ramadan lalu.Konsep itu katanya, menerima hakikat bahawa PH semata-mata berpeluang untuk mengambil alih kerajaan pada PRU15 nanti, namun bersedia “menampung elemen di luar” gabungan itu.“Kedudukan kerusi Parlimen PH yang menang PRU14 (sebelum insiden lompat parti), DAP ada 42 kerusi dan Amanah (11). PKR itu asalnya kita menang 48 kerusi tetapi dengan kemasukan ahli Parlimen Bebas kita ada 50 kerusi.“Jika kita tidak kira yang masuk kemudian, 48 campur 42, itu sudah 90, campur Amanah sebanyak 11 kerusi itu sudah 101. Ini bermaksud kita hanya kekurangan 11 kerusi untuk mendapat majoriti mudah 112 kerusi,” kata Saifuddin kepada Utusan Malaysia.Bagaimanapun Lim yang juga ahli Parlimen Bagan berkata, itu merupakan pendirian PKR yang tidak mewakili PH.“Dalam PH, ‘khemah besar’ yang kita maksudkan adalah keutamaan menyatupadukan semua parti pembangkang dan mana-mana ahli Parlimen kerajaan yang sedia untuk menentang Perdana Menteri Muhyiddin Yassin bagi menamatkan darurat dan memulakan Parlimen dengan segera,” kata Lim kepada Mingguan Malaysia.“Kalau khemah besar untuk mendepani PRU15, itu pandangan PKR, bukan PH. Setiausaha Agung PKR Saifuddin Nasution Ismail berhak menyatakan pandangan sedemikian untuk mewakili PKR.”MalaysiaNow sebelum ini beberapa kali mendedahkan isu-isu berkaitan kerjasama antara PKR dan Umno.Antaranya pada Oktober, MalaysiaNow mendedahkan Presiden Umno Ahmad Zahid Hamidi dan bekas perdana menteri, Najib Razak menulis surat kepada Istana Negara bagi menyokong Anwar menjadi perdana menteri.Pada April, MalaysiaNow mendedahkan perbualan telefon antara Zahid dan Anwar selepas perhimpunan Agung Umno yang mengesahkan keputusan parti Melayu itu untuk memutuskan hubungan dengan Bersatu pada PRU15.Mengulas kenyataan Lim, Abdullah berkata walaupun penjajaran baru politik itu belum dibincang, sudah diberi gambaran apa yang perlu diusahakan dari sekarang.“Itulah sebenarnya kekuatan jajaran baru yang kita nak. Kita sangat mengalu-alukan siapa sahaja yang nak bekerjasama dengan kita, bukan sahaja Umno, malah parti-parti lain juga,” katanya.


Kerajaan, Razak Baginda fail rayuan kes saman Altantuya

Kerajaan dan penganalisis politik, Abdul Razak Baginda memfailkan rayuan terhadap keputusan Mahkamah Tinggi Shah Alam yang membenarkan saman keluarga model Mongolia, mendiang Altantuya Shaariibuu berhubung kematian wanita itu pada 2006.
Kerajaan memfailkan notis rayuan di Mahkamah Rayuan Isnin lepas manakala Abdul Razak pada Selasa lalu.
Peguam Harshaan Zamani yang mewakili keluarga model itu ketika dihubungi pemberita mengesahkan perkara tersebut dan memaklumkan pihaknya menerima salinan notis rayuan berkenaan.
"Rayuan itu ditetapkan untuk pengurusan kes pada 10 April ini di hadapan Timbalan Pendaftar Mahkamah Rayuan Norshakinah Ahmad Kamarudin," kata peguam itu.
Ibu bapa Altantuya, Shaariibuu Setev dan Altantsetseg Sanjaa serta cucu mereka Mungunshagai Bayarjargal selaku plaintif memfailkan saman RM100 juta pada 4 Jun 2007 dengan menamakan dua bekas pegawai polis, Azilah Hadri dan Sirul Azhar Umar serta Abdul Razak dan kerajaan Malaysia sebagai defendan.
Pada 16 Disember tahun lepas, hakim Vazeer Alam Mydin Meera yang kini hakim Mahkamah Rayuan membenarkan saman itu dan memerintahkan defendan bersama-sama membayar ganti rugi am, teruk dan teladan RM5 juta kepada keluarga berkenaan.
Hakim turut memerintahkan keempat-empat defendan masing-masing membayar kos RM25,000.
Dalam penyataan tuntutan, keluarga itu mendakwa kematian Altantuya menyebabkan mereka mengalami kejutan mental dan trauma psikologi yang melayakkan mereka menerima ganti rugi teladan dan teruk.


Bekas menteri Wilayah Persekutuan sokong pemaju dapatkan tanah KL

Bekas menteri Wilayah Persekutuan Khalid Samad membantu sebuah syarikat pemaju swasta untuk mendapatkan kelulusan bagi memindahkan plot tanah pada 2019, walaupun polisi Pakatan Harapan (PH) ketika itu tidak membenarkan surat sokongan, termasuk minit menteri.Khalid Samad, yang menjadi menteri Wilayah Persekutuan di bawah pentadbiran 22 bulan kerajaan PH secara peribadi memastikan surat rayuan daripada pemaju tersebut ditangani sendiri oleh pembantunya dan datuk bandar.Malaysianow sudah melihat salinan surat tersebut.Syarikat tersebut menulis kepada Khalid kurang enam bulan selepas PH mengambil alih Putrajaya, memohon untuk mendapatkan sebuah plot tanah Kuala Lumpur bagi tujuan pembangunan bercampur.Difahamkan Pejabat Tanah dan Galian Wilayah Persekutuan meluluskan permohonan syarikat tersebut pada Disember 2017, namun ia kemudiannya dibatalkan pada November 2018.Disebabkan itu, syarikat tersebut mengambil keputusan untuk menulis surat rayuan secara terus kepada Khalid pada Disember 2018.“Pihak kami juga amatlah berharap agar pihak YB Tuan dapat memberi sokongan penuh dalam menimbang semula keputusan pembatalan terhadap pemberimilikan tanah ini memandangkan pembangunan yang dicadangkan ini dapat membina keupayaan Usahawan Bumiputera seperti kami ini untuk memberi sumbangan yang besar terhadap ekonomi negera yang kurang memberangsangkan di masa kini,” kata syarikat tersebut dalam kandungan surat yang dilihat MalaysiaNow.Susulan itu, Khalid mengarahkan setiausaha politiknya, Azli Yusof untuk merujuk perkara tersebut kepada pejabat tanah.Azli dalam sebuah surat kira-kira tiga bulan kemudian memaklumkan kepada syarikat permohonan mereka dirujuk kepada pejabat tanah, dan pihak menteri “tiada halangan” berhubung perkara tersebut.Pada November 2019, selepas satu lagi rayuan daripada syarikat sama, Khalid menulis nota kepada ketua setiausaha negara dan datuk bandar Kuala Lumpur: “Harap dapat diluluskan kerana selaras dengan wawasan KWP”.Semakan lanjut oleh MalaysiaNow turut mendedahkan beberapa nama yang biasa dilihat dalam lembaga pengarah syarikat tersebut, termasuk penyokong parti dan ahli perniagaan bergelar Datuk.Sementara adik kepada bekas perdana menteri mempunyai kepentingan terhadap entiti tersebut.Permohonan Khalid tersebut dilakukan ketika kerajaan PH berkata tidak mahu mengamalkan budaya menulis surat sokongan oleh ahli politik bagi permohonan tender atau projek.Amalan tersebut nampaknya tetap diteruskan, seperti yang ditunjukkan dalam kontroversi melibatkan pembantu bekas timbalan perdana menteri Dr Wan Azizah Wan Ismail yang menulis surat kepada setiausaha politik kepada menteri pendidikan sebelum ini, Maszlee Malik bagi menyokong sebuah syarikat mendapatkan kontrak di sebuah sekolah di Sabah.Pada November 2019, rakan Khalid dalam Amanah, Salahuddin Ayub dikecam hebat selepas berkata tidak melihat sebarang kesalahan untuk menulis surat sokongan kepada perdana menteri bagi menyokong tender RM1 bilion diberikan kepada Pertubuhan Peladang Kebangsaan (Nafas).Tahun lalu, bekas menteri pengangkutan Anthony Loke Siew Fook berkata semasa berkuasa, PH mengingatkan semua menteri dan timbalan menterinya agar tidak menulis surat sokongan atau memberikan arahan yang dilihat boleh mempengaruhi sebarang keputusan.“Satu-satunya hal yang dibenarkan adalah penggunaan ‘untuk pertimbangan’ atau ‘diharap pihak anda meneliti perkara ini’,” kata Loke.


Nasib Umno akan lebih teruk dari Golkar, Kongres, kata penganalisis

Penganalisis memberi amaran sukar untuk Umno mengembalikan status dominan dalam landskap politik negara, apabila parti itu memecat dan menggantung ramai pemimpin yang tidak sehaluan dengan presidennya, Ahmad Zahid Hamidi baru-baru ini.
Mereka turut menyamakan kekuatan Umno dahulu dengan parti-parti dominan dari negara lain yang kini tidak berjaya mengekalkan status mereka.
Antaranya Partai Golongan Karya (Golkar) yang pernah mendominasi politik Indonesia sejak 1972, dan Kongres Kebangsaan India (INC) yang mendominasi politik India sejak 1952.
Golkar kini tidak menjadi pilihan utama rakyat republik itu manakala INC kalah teruk pada pilihan raya 2014.
Begitu juga Umno yang menjadi tunjang Barisan Nasional (BN) selama ini yang berjaya mendominasi dua pertiga Parlimen, sehinggalah prestasinya turun mendadak bermula 2008.
Pemerhati politik veteran, Azizi Safar berkata, pilihan untuk Umno bangkit semula bertitik-tolak daripada Pilihan Raya Umum ke-14 (PRU14) lagi.
"Umno boleh pilih nak jadi macam Parti Liberal Demokratik (LDP) di Jepun atau Golkar di Indonesia.
"LDP bangun semula jadi parti dominan kerajaan pemerintah di Jepun selepas kalah satu pilihan raya saja.
"Golkar sehingga ke hari ini tidak kembali jadi parti dominan dalam politik Indonesia, walaupun masih mendapat sokongan," katanya yang merupakan bekas setiausaha eksekutif BN Pulau Pinang.
Majlis Kerja Tertinggi (MKT) Umno pada minggu lalu memecat bekas ahli Parlimen Rembau, Khairy Jamaludin, dan bekas pengerusi Umno Selangor, Noh Omar.
MKT turut menggantung keahlian Ahli Parlimen Sembrong, Hishammuddin Hussein, bekas ahli Parlimen Jempol, Mohd Salim Mohd dan  Ketua Umno Bahagian Tebrau, Maulizan Bujang.
Parti itu kalah teruk pada PRU15 dengan hanya 26 kerusi Parlimen.
Zahid sendiri hanya menang di Bagan Datuk dengan majoriti lebih 300 undi.
Namun ia masih berada dalam kerajaan setelah bergabung dengan Pakatan Harapan (PH) dan parti-parti lain seperti Gabungan Parti Sarawak (GPS) dan Gabungan Rakyat Sabah (GRS).
Menurut Azizi, Umno gagal melakukan reformasi atau reset yang diperlukan sebelum menghadapi PRU15 lalu yang membawa kepada kehilangan lebih banyak kerusi pada PRU15 berbanding PRU14.
"Isu utama yang menyebabkan Umno kalah lebih banyak kerusi pada PRU15 adalah penolakan rakyat terhadap kepimpinan tertinggi Umno.”
Bekas pensyarah di Institut Hubungan Etnik Universiti Kebangsaan Malaysia, Mansor Mohd Noor berkata, di sebalik kekalahan itu, Umno dilihat masih meletakkan punca masalah kepada pihak lain, seperti kegagalan “poster boy” Ismail Sabri Yaakob, dan video TikTok Perikatan Nasional (PN).
"Suara akar umbi yang menolak mereka kerana amalan rasuah dan gagal menjaga bangsa Melayu tidak diendahkan," katanya.
Katanya, kepimpinan Umno sememangnya tidak suka dikritik dan hanya mahu mendengar berita baik.
Lebih malang, penyampai maklumat gemar mendiamkan diri apabila data kajian mereka mendedahkan dapatan yang tidak begitu memberangsangkan.
"Kepimpinan Umno jarang mahu belajar daripada kesalahan mereka untuk bangkit.
"Sejak 2008, apabila mereka tewas beberapa negeri dan hilang dua pertiga Parlimen, sehinggalah hanya ada 26 kerusi Parlimen, mereka masih yakin bahawa mereka adalah ‘king maker’,” katanya merujuk kepada kehilangan kuasa parti itu secara beransur-ansur.
Katanya, sikap sombong dan bongkak ini menyukarkan kebangkitan Umno, bahkan katanya ia membawa parti itu kepada kepupusan.
Prospek yang sugul itu turut dikongsi oleh Azizi.
Katanya, siri Pilihan Raya Negeri (PRN) yang dijadualkan pada pertengahan tahun ini akan menjadi indikator utama.
"Jika Umno kembali mendapat sokongan rakyat, menang semua atau menang banyak kerusi-kerusi yang diberikan kepada Umno melalui kerjasama dengan Pakatan Harapan, Umno masih ada harapan untuk kekal signifikan dalam politik negara, walaupun tidak jadi parti yang dominan.
"Bagaimanapun, jika keputusan pada enam PRN nanti sama buruk seperti pada PRU15, Umno perlu fikir semula hala tujunya, juga kerjasama politik dengan PH."
Katanya, parti itu dilihat akan menjadi lebih buruk daripada INC dan Golkar kerana hanya berperanan sebagai parti yang mencukupkan bilangan bagi membentuk kerajaan, jika tiada usaha mengubah sokongan rakyat.


MEF beri amaran setengah juta berisiko hilang kerja akibat sekatan pergerakan

Persekutuan Majikan-Majikan Malaysia (MEF) menggesa supaya kerajaan mempercepatkan peralihan antara fasa-fasa Pelan Pemulihan Negara (PPN), memberi amaran sejumlah 500,000 pekerja di sektor-sektor tidak perlu mungkin akan kehilangan pekerjaan ekoran pelaksanaan sekatan pergerakan penuh yang berpanjangan terus menjejaskan ekonomi negara.Dalam sebuah kenyataan, Presiden MEF Syed Hussain Syed Husman merujuk data Persekutuan Fesyen, Tekstil dan Pakaian Malaysia (FMFTA) menganggarkan mereka yang berada dalam industri-industri berkenaan sudah kerugian sebanyak RM163 juta sehari.“Perniagaan fesyen, tekstil dan pakaian menyumbang RM27 bilion dalam nilai eksport pada 2019 dan RM21 bilion pada 2020 namun 15% daripada syarikat berkaitan sudah menghentikan operasi pada 2020 sementara 30% lagi berada di ambang penutupan perniagaan ekoran kurang aliran tunai dan masa depan yang tidak menentu,” katanya.Beliau turut menambah empat kilang tekstil dan pakaian yang dimiliki syarikat-syarikat antarabangsa sudah menutup operasi di Malaysia dan terpaksa menghentikan sekitar 6,000 pekerja tahun lalu.Menurutnya, apa yang berlaku itu menjejaskan rantaian perniagaan kecil dan sederhana dalam sektor tersebut.“Rantaian bekalan dalam industri fesyen, tekstil dan pakaian memiliki hampir 500,000 pekerja, dan memikirkan kesemua 500,000 pekerja berisiko kehilangan kerja akibat sekatan pergerakan penuh yang berpanjangan adalah sangat menakutkan,” katanya.Berdasarkan PPN, sektor-sektor tersebut hanya dibenarkan beroperasi semula pada Fasa Ketiga PPN.Namun Syed Husman berkata dengan situasi Covid-19 dalam negara ketika ini, fasa itu akan mengambil masa lama untuk dicapai berbanding jangkaan.“Kami cadangkan PPN dipercepatkan ke Fasa Tiga dan Empat dengan majikan dan orang ramai memberikan perhatian kepada keselamatan, mengamalkan langkah-langkah pencegahan wabak, dan mematuhi semua standard kesihatan, kebersihan terutamanya kualiti udara di sekeliling,” katanya.Beliau berkata sektor-sektor tidak perlu seperti borong, pelancongan, perhotelan dan perkhidmatan juga turut terjejas teruk akibat beberapa sekatan pergerakan penuh.“Kami bimbang situasi akan jadi lebih buruk jika sektor-sektor tidak perlu ini terpaksa terus ditutup sepanjang Fasa Satu dan DUa PPN, dan kami gesa kerajaan untuk segera kaji semula nilai ambang yang ditetapkan Majlis Keselamatan Negara untuk menyegerakan PPN ke Fasa Ketiga dan Empat tanpa tangguh-tangguh lagi.”


SPRM ambil dokumen pejabat tanah, perhutanan berhubung pencerobohan tanah Raub

Suruhanjaya Pencegahan Rasuah Malaysia (SPRM) mengambil dokumen berkaitan isu pencerobohan tanah kerajaan negeri di Raub, Pahang.Ketua Pesuruhjaya SPRM Azam Baki berkata pihaknya mengambil dokumen terbabit di Pejabat Daerah Tanah Raub, Pejabat Hutan Daerah Raub dan Pejabat Renjer Raub, Pahang untuk dikaji dan disiasat dengan lebih lanjut.“Perkara ini perlu kami ambil semua perkara. Kami (SPRM) tak boleh mendengar sebelah pihak sahaja,” katanya kepada Bernama di pejabatnya, di Putrajaya.Dalam perkembangan sama, Azam berkata sehingga Selasa lepas, SPRM sudah memanggil 18 individu yang terlibat dalam mengusahakan tanah di Raub itu dan dirakam percakapan.Sebelum ini, Azam dilaporkan mengarahkan SPRM Pahang untuk mendapatkan maklumat lanjut dari Pejabat Daerah dan Tanah Raub serta Pejabat Setiausaha Kerajaan Pahang berhubung pencerobohan tanah kerajaan negeri itu.Pada 1 Ogos, kerajaan Pahang mula bertindak tegas dalam menangani kegiatan pengusaha kebun durian di Raub yang diusahakan secara haram di atas tanah kerajaan negeri.Sementara itu, diminta mengulas mengenai perkembangan terbaru berkaitan kes pembelian hartanah Dudley International House, di Melbourne, Australia oleh Mara Incorporated Sdn Bhd (Mara Inc), Azam berkata kes itu selesai disiasat.“Apa yang boleh saya katakan setakat ini, beberapa individu akan dituduh dalam tempoh terdekat ini,” katanya ringkas.Pada 2015, sayap pelaburan Mara itu terbabit dengan kontroversi berikutan pendedahan akhbar Australia, The Age, yang mendakwa ia membelanjakan jutaan ringgit untuk membeli sebuah blok pangsapuri lima tingkat, Dudley International House, di Melbourne dengan harga yang lebih tinggi daripada harga pasaran.


KKM jangka gelombang Omicron dapat diturunkan sebelum Aidilfitri

Kementerian kesihatan (KKM) menjangkakan gelombang penularan Omicron dapat diturunkan sebulan atau dua bulan lagi sekali gus membolehkan sambutan Aidilfitri pada awal Mei depan tanpa sekatan pergerakan.Bagaimanapun, Menteri Kesihatan Khairy Jamaluddin berkata ia bergantung kepada pematuhan langkah pengawalan oleh rakyat termasuk mengambil dos penggalak dan mendapatkan vaksin untuk anak-anak mereka.“Ini semua tentang tingkah laku, saya tahu ramai risau tentang raya dan sebagainya, tetapi jika kita memainkan peranan penting, dapatkan dos penggalak, vaksin anak-anak, kita jangka akan dapat stabilkan pandemik dalam masa sebulan atau dua bulan lagi, kalau Omicron dapat diturunkan, Selamat Hari Raya Aidilfitri,” katanya dalam sidang media perkembangan Covid-19 semalam.Ia mungkin memberi kelegaan kepada orang ramai yang mula meluahkan kebimbangan tidak dapat menyambut Aidilfitri tahun ini disebabkan peningkatan mendadak kes Covid-19 akibat Omicron.Pada 23 Januari lepas, Perdana Menteri Ismail Sabri Yaakob memberi jaminan bahawa kerajaan tidak akan melaksanakan kembali perintah kawalan pergerakan (PKP) dan sekatan untuk pulang ke kampung bagi sambutan Hari Raya tahun ini.Memberikan data mengenai penularan kes Covid-19 di beberapa negara lain, Khairy berkata peningkatan kes akibat Omicron bukan hanya berlaku di negara ini, tapi turut berlaku di beberapa negara seperti Singapura yang melaporkan lebih 13,208 kes baharu pada 4 Februari lepas,  tiga kali ganda berbanding hari sebelumnya.Pada 5 Februari, Korea Selatan pula melaporkan kes harian sebanyak 38,670 kes, Indonesia (33,729 kes), Thailand (10,879 kes), Filipina (7,469 kes), Australia (22,985 kes) dan Jepun 102,275 kes.“Jadi gelombang Omicron, bukan hanya berada di Malaysia, bukan ‘konspirasi KJ’ untuk menafikan Hari Raya nanti,” katanya.Dalam pada itu, Khairy meluahkan keyakinan negara masih berada di landasan betul dalam menguruskan gelombang Omicron.Tegasnya, peningkatan kes buat masa ini masih tidak menjejaskan sistem kesihatan negara, walaupun negara kini berhadapan dengan ancaman varian Omicron yang lebih mudah merebak.Ini sebahagian besar disumbangkan oleh pencapaian liputan vaksinasi lengkap bagi populasi yang tinggi, katanya.


Warga Malaysia bebas hukuman gantung di Singapura

Rakyat Malaysia berumur 38 tahun yang terselamat daripada hukuman gantung pada 13 Oktober 2020 selepas Mahkamah Rayuan membebaskannya dari pertuduhan berat berkaitan dadah, akhirnya melangkah keluar dari tahanan sebagai lelaki yang bebas.Akhbar Straits Times melaporkan bahawa Beh Chew Boo dibebaskan selepas panel hakim yang sama mengetepikan permohonan pihak pendakwa untuk mengenakan empat pertuduhan yang lebih ringan berkaitan dadah terhadap lelaki itu.Hakim yang terdiri daripada Sundaresh Menon, Tay Yong Kwang dan Steven Chong, membuat keputusan 2-1 yang memihak kepada Beh, menurut akhbar harian itu.Beh, yang ditahan pada 26 Oktober 2016 atas dakwaan cuba membawa masuk 499.97 gram metamfetamin dari Malaysia di Pusat Pemeriksaan Woodlands, berhadapan dengan lima pertuduhan membawa dadah ke republik itu.Bagaimanapun pihak pendakwa hanya meneruskan pendakwaan terhadap Beh dengan hanya satu pertuduhan berat, yang jika sabit kesalahan boleh membawa hukuman gantung sampai mati.Beh disabitkan Mahkamah Tinggi dengan kesalahan membawa dadah jenis methamphetamine seberat 499.97gram dan dijatuhi hukuman mati pada awal tahun 2020.Beh memasuki Singapura dari Malaysia dengan menunggang motosikal milik rakannya yang didaftarkan di Malaysia, bersama dengan teman wanitanya Ting Swee Ling, yang membonceng motosikal itu.Dadah yang dirampas mengandungi tidak kurang dari 742.82gram serbuk hablur, yang selepas dianalisis, ia didapati mengandungi tidak kurang dari 499.97gram metamfetamin.


Banyak persoalan timbul selepas MR.DIY terbit IPO

Penyenaraiaan tawaran awam permulaan (IPO) oleh MR.DIY (M) Berhad minggu lalu mencetuskan minat dalam kalangan penganalisis dan pelabur kerana rangkaian peruncitan perkakasan rumah itu menyasar rekod IPO terbesar di Bursa Malaysia dalam tempoh tiga tahun terakhir, menjana RM1.5 bilion dalam dana syarikat dan memberikan nilai pasaran sebanyak RM10 bilion.Syarikat-syarikat yang berhasrat untuk disenaraikan harus memenuhi kriteria ketat tertentu seperti yang diperincikan oleh Bursa Malaysia.Salah satu kriteria ditetapkan adalah pertumbuhan yang berterusan – dalam istilah teknikalnya adalah “rekod prestasi keuntungan” – dalam jangka masa tiga hingga lima tahun kewangan berturut-turut.Pada akhir tahun lalu, MR.DIY mencatatkan keuntungan bersih sepanjang tahun kewangan 2019 (TK19) lebih daripada RM300 juta. Pendapatan bagi kumpulan itu untuk TK19 adalah RM2.2 bilion.Ketika sektor peruncitan lain mengalami penurunan perbelanjaan pengguna secara tiba-tiba dan drastik akibat perintah kawalan pergerakan (PKP) yang dilaksanakan kerajaan ketika pandemik Covid-19, penyenaraian MR.DIY di pasaran utama menyerlah.Penularan pandemik menyebabkan ramai peruncit tidak bersedia dan beralih menggunakan alternatif lain untuk sumber pendapatan (e-dagang), namun MR.DIY disenaraikan kira-kira empat bulan selepas fasa pemulihan PKP bermula.Persoalan mengenai tingkah laku penggunaBerbanding peruncit besar lain yang terpaksa mengecilkan atau menutup operasi, dan pendapatan peniaga-peniaga kecil terjejas teruk, penyenaraian sebuah syarikat ketika ketidaktentuan ekonomi menimbulkan beberapa persoalan.Adakah pertumbuhan berterusan peruncit dalam kategori ini, yang menjual pelbagai barangan di bawah satu bumbung pada harga rendah, mencerminkan lonjakan konsumerisme yang tidak normal atau apakah ini benar-benar diinginkan pengguna?Apakah ini strategi perniagaan baru, menarik pasaran massa untuk menjana keuntungan daripada mengharapkan kepada 20% kelas atasan untuk membeli barangan mewah?Apakah kedai pelbagai tanda harga murah yang dibuka terlalu menarik untuk ditolak pengguna atau adakah mereka sekadar menjadi mangsa kepada taktik pemasaran manipulatif kedai itu?Ada sebab kenapa rangkaian kedai harga patut seperti Walmart berada di kedudukan teratas senarai syarikat paling bernilai Fortune500: pengguna suka kepada kedai murah pelbagai barangan.Namun, pembaziran dalam kedai-kedai ini meningkatkan kecenderungan kepada pengunaan tidak perlu dan akhirnya menyumbang kepada masalah lebih besar seperti kemusnahan alam sekitar dan kekurangan sumber?“Pembaziran adalah satu kebimbangan,” kata Lee Hwok Aun, pengarang beberapa buku mengenai ekonomi Malaysia kepada MalaysiaNow.“Akses mudah kepada produk murah – kebanyakannya tahan lama – boleh memburukkan lagi masalah pelupusan sisa pepejal,” kata Lee, yang kini bersama ISEAS – Institut Yusof Ishak yang berpusat di Singapura.Tetapi beberapa pakar di sektor peruncitan mungkin mempunyai pandangan berbeza.“Saya tidak rasa ia pembaziran berlebihan,” kata Andrew Kang, seorang perunding pengurusan industri FMCG (barangan pengguna cepat laris).“Saya rasa strategi untuk barang-barang yang dijual di kedai-kedai ini memberi fokus kepada barangan mudah lupus.”Tetapi, Kang mempersoal adakah ia konsumerisme yang adil sambil menegaskan kedai seperti MR.DIY adalah untuk golongan M40 dan B40 – pengguna yang mencari barang pada harga berpatutan, yang lebih mementingkan harga.“Namun, produk yang mereka mampu miliki adalah produk yang pada masa sama dipersoalkan kualitinya.”“Adakah ini adil, untuk mendorong mereka yang ingin berjimat berbelanja lebih?”Lee menegaskan, pertumbuhan MR.DIY lebih dari satu dekad, dan rancangan untuk penyenaraian IPO mesti dilakukan sebelum pandemik bermula, berada dalam senarai awal IPO berbanding tingkah laku pengunaan dan sektor peruncitan.“Secara peribadi, saya meragui pembukaan lebih banyak kedai adalah langkah ke hadapan. Pengguna Malaysia kini ke arah digital.”Di mana kedai-kedai kecil?Adakah kejayaan rangkaian kedai perkakasan rumah seperti MR.DIY menjadikan kedai-kedai kecil kelihatan suram?“Saya tidak fikir ia satu pengakhiran buat kedai-kedai kecil tempatan, yang lebih mudah dan berada dekat dengan tempat kediaman,” kata Lee. “Namun, saya melihat mereka hanya akan berkembang di kawasan yang memiliki kepadatan penduduk tinggi”.Kang berpendapat trend global kini menuju konsumerisme yang lestari dan ekonomi “hijau” sedang berkembang.“Kesedaran mengenai bahaya sisa pepejal semakin meningkat; bukan sekadar membeli barang, trend kini beralih kepada pengalaman. Kini semuanya beralih daripada kedai-kedai tradisional bata dan mortar,” katanya kepada MalaysiaNow.


Malaysia yang stabil, baik untuk Singapura, serantau

Malaysia yang stabil dan makmur baik untuk Singapura dan rantau ini, kata menteri luar republik itu Vivian Balakrishnan.Balakrishnan berkata demikian di Parlimen hari ini sebagai menjawab pertanyaan, antara lain, adakah keadaan politik semasa di Malaysia memberi implikasi terhadap Singapura.“Kerajaan Singapura mengikuti rapat perkembangan di Malaysia,” katanya, sambil menambah bahawa “pendirian Singapura adalah konsisten iaitu bekerja dengan kerajaan hari ini (government of the day).”Menteri itu menyatakan bahawa Singapura dan Malaysia akan sentiasa saling berkaitan dan bergantung.“Kami komited untuk terlibat dan bekerjasama dengan kerajaan Malaysia yang baru untuk memperoleh hasil dan manfaat bersama bagi jangka panjang.“Ini sangat penting agar kedua-dua negara kita dapat pulih daripada pandemik Covid-19 dan menjadi lebih kuat,” katanya.Beliau turut yakin bahawa kerjasama dua hala akan terus berkembang demi kepentingan rakyat kedua-dua negara.Balakrishnan berkata pemimpin Singapura sudahpun mengenali Perdana Menteri Ismail Sabri Yaakob, dan anggota Kabinetnya.“Dan selama ini bekerjasama dengan mereka dalam pelbagai isu dua hala dan serantau,” katanya.Balakrishnan berkata beliau dan Ismail saling mengenali sejak mereka berdua menjadi menteri belia dan sukan.“Kami juga ada bertemu ketika lawatan saya ke Malaysia pada Mac tahun ini dan membincangkan langkah keselamatan Covid-19 dan pengaturan perjalanan rentas sempadan.“Saya juga mengenali rakan sejawat saya, Saifuddin Abdullah. Kami bekerjasama rapat ketika memegang portfolio hal ehwal luar negeri antara 2018 dan 2020,” katanya.Selain kepemimpinan politik, Balakrishnan berkata kedua-dua negara juga menjalin hubungan dan komunikasi yang baik di peringkat pegawai awam.Balakrishnan menekankan bahawa Singapura tetap komited untuk mengekalkan hubungan yang konstruktif dan positif dengan kerajaan Malaysia.“Kami juga akan meneruskan kerjasama dan komitmen atau projek dua hala,” katanya.Beliau memberitahu Parlimen bahawa Singapura menjalin hubungan baik dengan kerajaan dan pemimpin Malaysia dan bekerjasama dengan baik dalam pelbagai bidang.Menteri itu menyatakan mereka bertindak pantas pada awal pandemik Covid-19 dengan menubuhkan jawatankuasa kerja khas Singapura-Malaysia untuk menyelaras langkah-langkah keselamatan kedua-dua negara bagi meminimumkan gangguan terhadap syarikat, pekerja, dan rakyat.Balakrishnan berkata beberapa pengaturan perjalanan termasuk pergerakan trak kargo, Pengaturan Ulang Alik Berkala (PCA) untuk pekerja, dan kerangka lawatan kecemasan atas sebab kematian serta penyakit kriktikal juga dilancarkan.“Pengaturan perjalanan ini sudah pasti akan diteruskan,” katanya.Beliau turut ditanya bagaimana kerajaan Singapura akan terus maju menerusi pelbagai perkongsian dua hala dengan Malaysia seperti projek Sistem Transit Rapid (RTS) Johor Bahru-Singapura dan langkah-langkah kawalan sempadan Covid-19.Menjawab mengenai projek RTS Link, beliau berkata pembinaan “dimulakan oleh kedua-dua pihak dan menunjukkan kemajuan yang baik.”Katanya, projek itu akan menjadi pengubah keadaan apabila ia beroperasi pada akhir 2026, dan “kami berharap ia dapat memperkukuh lagi hubungan antara Singapura dan Johor Bahru, selain mengurangkan kesesakan di tambak.”Singapura dan Malaysia sepakat untuk menyambung semula projek RTS Link pada Julai tahun lalu.Sementara itu, mengenai langkah-langkah kawalan sempadan Covid-19, menurutnya: “Kami terus mengadakan perbincangan dengan kerajaan Malaysia mengenai keselamatan dan membuka semula sempadan secara beransur-ansur, memandangkan kita akan memasuki fasa endemik.”“Ini memerlukan Protokol Kesihatan Awam yang dipersetujui bersama untuk memelihara kesihatan awam dan keselamatan penduduk di kedua-dua negara sambil mengambil kira, misalnya sumber perubatan yang ada,” katanya.Balakrishnan berkata kini kedua-dua pihak sedang berusaha ke arah mengiktiraf sijil vaksin masing-masing.“Perbincangan berhasil dan menunjukkan kemajuan yang baik, ini tentunya akan membantu kita menentukan hala tuju kita untuk membuka semula sempadan negara dengan selamat apabila keadaan mengizinkan,” katanya.


Kajian dapati tabiat buruk dalam talian punca data peribadi diceroboh di Malaysia

Kajian Google yang dijalankan oleh agensi penyelidikan pasaran YouGov bulan lepas mendapati hampir tiga dari lima pengguna internet di Malaysia pernah mengalami pelanggaran data peribadi atau mengenali seseorang yang pernah menjadi mangsa, berpunca daripada tabiat “mengitar semula” kata laluan.Kajian melibatkan lebih 13,000 responden berumur 18 tahun ke atas di Hong Kong, Jepun, Korea, India, Indonesia, Malaysia, Filipina, Singapura, Taiwan, Thailand dan Vietnam, mendapati 80% responden di negara-negara itu menggunakan kata laluan yang sama bagi pelbagai laman sesawang.Daripada jumlah tersebut, dua dari lima atau 45% berkata mereka mengitar semula kata laluan yang sama bagi 10 platform internet, 40% lagi berkata mereka bimbang lupa kata laluan baru sementara 41% berkata mereka melakukannya kerana mudah.Sementara itu, 51% daripada responden berkata mereka menggunakan kata laluan yang “boleh diteka” atau kata laluan yang mudah diketahui, dengan kombinasi tarikh penting, pasangan, nama haiwan peliharaan atau poskod.25% lagi berkata mereka menyimpan kata laluan mereka dalam aplikasi “notes” dalam telefon mereka.Disebabkan ledakan e-dagang sepanjang Covid-19 tercetus di seluruh dunia, Google berkata aktiviti dalam talian semakin berkembang ke tahap purata pengguna internet mempunyai 25% lebih kata laluan berbanding sebelum wabak melanda.“Ini menyebabkan purata orang biasa memiliki 80 kata laluan atau lebih,” katanya dalam sebuah kenyataan sambil menambah data kewangan pengitar semula kata laluan hampir dua kali ganda (13% berbanding 7%) dicuri dalam talian.Ia berkata pelanggaran berlaku “selalunya di mana-mana sahaja data itu dikongsi”.Kajian itu juga mendapati 57% daripada responden tidak ragu-ragu untuk berkongsi kata laluan mereka dengan rakan atau keluarga, dan juga berkongsi kata laluan mereka dengan platform penstriman, perkhidmatan penghantaran makanan dan platform e-dagang untuk membeli-belah.Dari segi urus niaga dalam talian, 60% berkata mereka membuat pembelian di laman atau platform yang tidak memiliki simbol selamat manakala 70% responden yang menyimpan maklumat kewangan dalam talian turut berkongsi kata laluan mereka dengan rakan dan keluarga.Hal tersebut meletakkan diri mereka berdepan risiko lebih besar untuk menjadi mangsa pelanggaran data peribadi dengan kata laluan sama digunakan bagi pelbagai peranti.“Jumlah tabiat buruk ini mungkin menyebabkan 57% responden di Malaysia mengalami pelanggaran data atau mengetahui seseorang yang pernah mengalaminya,” katanya.


Boleh protes kemudian, bos pasar raya nasihati kumpulan muda tak peduli pandemik

Taikun pasar raya borong Ameer Ali Mydin menyuarakan kebimbangannya dengan himpunan ramai penunjuk perasaan yang berkumpul walaupun pihak berkuasa kesihatan memeri amaran tindakan tersebut bakal mencetuskan pelbagai kluster Covid-19.“Tidak lengkap dua dos vaksin dan kemudian berkumpul ramai-ramai pada satu masa, malangnya akan memberi kesan bukan sahaja kepada mereka, bahkan keluarga dan rakan-rakan mereka,” kata pemilik rangkaian pasar raya Mydin itu kepada MalaysiaNow.Beliau dihubungi untuk memberikan respons berhubung gesaan di media sosial yang menggesa orang ramai menunjukkan sokongan kepada kumpulan anak muda yang merancang untuk mengadakan tunjuk perasaan menentang kerajaan di Kuala Lumpur.Antara mesej tular yang boleh dibaca: Adalah wajar untuk mengatakan bahawa kita tidak boleh menunjuk perasaan ketika pandemik. Namun tunjuk perasaan adalah wajar sekiranya ahli politik jelas gagal, jika status quo hanya menyebabkan lebih banyak kematian dan penderitaan, dan jika kilang tetap dibuka walaupun banyak kluster. Dan protes pandemik boleh menjadi selamat.Ameer Ali Mydeen.Ameer berkata mereka yang mahu berkumpul perlu menunggu sehingga negara sudah mencapai tahap imuniti kelompok bagi Covid-19.“Kita sudah tunggu 16 bulan. Mari tunggu untuk dua tiga bulan lagi bagi imuniti kelompok,” katanya.Beliau berkata orang ramai perlu bekerjasama untuk negara kembali dapat membuka sektor ekonomi sepenuhnya, selain bagi memastikan kestabilan demi menjayakan usaha-usaha menangani Covid-19.Ameer turut menegaskan gesaannya sebelum ini supaya sektor ekonomi dibuka semula selepas beberapa bulan ditutup berikutan kebimbangan penularan virus, mengatakan ia adalah sejajar dengan peningkatan orang ramai yang menerima vaksin.Beliau berkata kilang-kilang dan pusat beli-belah yang kakitangannya sudah 80% divaksin harus dibenarkan untuk dibuka semula dan menambah satu jalan untuk membantu sektor ekonomi kembali mendapat momentumnya semula adalah dengan membenarkan yang menerima dua dos vaksin kembali mengunjungi pusat beli-belah dan makan di restoran.Peserta himpunan #Lawan membawa sepanduk dengan berpakaian hitam berjalan di Jalan Tun Perak menuju ke Dataran Merdeka.Malaysia, yang kini melaporkan memiliki kadar vaksinasi harian yang tinggi di dunia, sedang menuju sasarannya untuk mencapai imuniti kelompok pada tahun ini.Tunjuk perasaan di Kuala Lumpur semalam dengan tema “Lawan” diadakan selepas beberapa hari mobilisasi di media sosial.Himpunan yang melibatkan hampir 200 orang kumpulan orang muda kecoh ketika berjalan berhampiran Dataran Merdeka menjerit beberapa slogan membantah kerajaan.Himpunan itu juga dilaporkan turut disokong beberapa aktivis dan kumpulan anti-kerajaan.


Kami failkan rayuan berkait kalimah 'Allah' atas titah Raja-raja Melayu, kata bekas mufti

Bekas mufti Wilayah Persekutuan bersuara selepas Putrajaya memutuskan menarik balik rayuan terhadap keputusan Mahkamah Tinggi Kuala Lumpur yang membenarkan penganut agama Kristian menggunakan kalimah Allah, mengatakan keputusan kerajaan pada 2021 untuk mencabar keputusan itu adalah berdasarkan titah Sultan Selangor dan Johor.
Zulkifli Mohamad al-Bakri turut mengingatkan Jawatankuasa Fatwa Majlis Kebangsaan Bagi Hal Ehwal Ugama Islam Malaysia (MKI), sebuah badan yang ditugaskan mengeluarkan fatwa peringkat kebangsaan melalui perundingan dengan raja-raja Melayu, pada 2008 memutuskan bahawa "Allah", "baitullah", "Kaabah" dan "solat" merupakan kalimah suci yang khusus bagi agama Islam.
“Tidak sedikit jerih payah yang dikerah oleh para Ashabus Samahah Mufti serta Jawatankuasa Muzakarah MKI untuk berbincang, pertemuan demi pertemuan dengan NGO, dan penyusunan kertas penghujahan yang melibatkan ramai pakar dan tokoh akademik,” kata Zulkifli yang merupakan menteri yang bertanggungjawab terhadap hal ehwal agama Islam ketika rayuan dibuat terhadap keputusan Mahkamah Tinggi pada 2021.
“Ia dibuat atas dasar kesedaran akan keperluan kalimah Allah, baitullah, Kaabah dan solat kekal menjadi milik umat Islam di Malaysia. Setelah segalanya lengkap, saya bentangkannya dalam mesyuarat Jemaah Menteri dan proses rayuan oleh Kerajaan Persekutuan terdahulu melalui Kementerian Dalam Negeri dimulakan.”
Pada Mac 2021, Mahkamah Tinggi Kuala Lumpur memutuskan bahawa penganut agama Kristian boleh menggunakan kalimah Allah bersama tiga perkataan Arab lain – Baitullah, kaabah dan solat – dalam penerbitan agama mereka untuk tujuan pendidikan.
Ia sekali gus membenarkan permohonan semakan kehakiman oleh penganut agama Kristian dari Sarawak, Jill Ireland Lawrence Bill, yang mempertikaikan undang-undang mengenai perkara itu bermula 13 tahun lalu.
Bagaimanapun, Putrajaya membuat rayuan, mengatakan ia "tidak berpuas hati" dengan keputusan itu.
Menteri Dalam Negeri Saifuddin Nasution Ismail dipetik sebagai berkata hari ini mengesahkan bahawa kementeriannya memutuskan untuk menarik balik rayuan itu, sambil menambah notis telah dihantar kepada Kabinet beberapa bulan lalu.
"Ia adalah pendirian yang diambil oleh Kementerian Dalam Negeri, dan saya sudah memaklumkan kepada Kabinet, yang saya lakukan beberapa bulan lalu," katanya dipetik oleh The Malay Mail.
Sementara itu, Zulkifli, yang memetik ayat al-Quran tentang memohon pertolongan dari Allah, berkata beliau berharap "kerajaan Madani melalui Kementerian Dalam Negeri" akan dapat menjelaskan keputusan terbarunya.


Masa depan CIA bergantung kepada perlumbaan teknologi dengan China, kata pengarah

Masa depan Agensi Perisikan Pusat (CIA) Amerika Syarikat (AS) akan ditentukan oleh perlumbaan teknologi berterusan dengan China, kata pengarah agensi William Burns pada Rabu semasa pendengaran Senat.
Kenyataan Burns dibuat susulan pelepasan Penilaian Ancaman Tahunan Komuniti Perisikan AS, yang menunjuk China sebagai ancaman keselamatan negara terbesar. Laporan itu menyebut penggunaan taktik siber China yang kukuh untuk mengawasi rakyat Amerika, kejayaannya mencuri harta intelek, dan keupayaan memperoleh teknologi asing.
"Saya fikir revolusi dalam teknologi bukan sahaja arena utama untuk bersaing dengan Republik Rakyat China," Burns memberi keterangan.
"Ia juga penentu utama masa depan kita sebagai perkhidmatan perisikan."
Pengarah CIA itu bercakap demikian semasa pendengaran Kongres dipanggil Worldwide Threats, turut termasuk ketua komuniti perisikan AS lain, termasuk Ketua Pengarah Agensi Keselamatan Negara (NSA) Paul Nakasone, Pengarah Perisikan Kebangsaan Avril Haines, Pengarah Agensi Perisikan Pertahanan Leftenan Jeneral Scott Berrier dan Pengarah Biro Persekutuan Penyiasatan (FBI) Christopher Wray.
Pengarah perisikan itu berkata Beijing menimbulkan pelbagai ancaman kepada kepentingan AS, termasuk menggunakan penggodam.
Jika Beijing bimbang konflik besar dengan AS akan berlaku, ia "hampir pasti akan pertimbang untuk menjalankan operasi siber yang agresif terhadap infrastruktur kritikal tanah air AS dan aset ketenteraan di seluruh dunia," kata laporan itu.
"Serangan sedemikian akan direka untuk menghalang tindakan ketenteraan AS dengan mengganggu pembuat keputusan AS, mendorong masyarakat untuk panik, dan mengganggu penempatan pasukan AS."
Laporan itu menunjukkan "pengembangan autoritarianisme yang didorong oleh teknologi China secara global," memetik usaha agresifnya untuk mengawal dan memanipulasi aliran bebas kandungan secara global.
Ia juga menegaskan China "hampir pasti" mampu melancarkan serangan siber yang boleh menghapuskan perkhidmatan infrastruktur kritikal, termasuk terhadap saluran paip minyak dan gas, dan sistem rel.
Mencerminkan bagaimana alat keselamatan Beijing mengumpul sejumlah besar data kesihatan mengenai penduduknya, agensi perisikan AS menulis bahawa China mengumpulkan data kesihatan dan genomik AS melalui pelanggaran siber dan pemerolehan syarikat AS.
Pengarah NSA Jeneral Nakasone memberi keterangan bahawa operasi siber China berkembang lebih agresif baru-baru ini.
“Berkenaan dengan China, kami melihat tahap peningkatan risiko yang mereka buat berkaitan dengan pencurian harta intelek kita, malah meningkatkan operasi pengaruh mereka,” kata Nakasone.


Budak bawah umur

Aku tidak tahu secara rasmi tahun berapa Goverment English School (GES) Jelebu bertukar nama menjadi Sekolah Menengah Undang Jelebu (SMUJ).Aku masih ingat guru besar “primary school” aku ialah Ms Eng.Dia mengajar kami menyanyi melalui rancangan Radio Malaya siaran pendidikan. Ms Eng juga pemain piano yang baik.Manakala bila aku masuk ke SMUJ pada tahun 1964, guru besar aku Mister Nathan. Setahun kemudian dia bersara dan digantikan oleh Mister Francis Xavier.Guru besar baru ini seorang pemain tenis yang berkebolehan.Pada tahun 1965, tahun aku kena tangkap kerana naik basikal tak berlampu guru kelas aku ialah Mister Lim. Mister Lim duduk di Seremban.Dia berulang-alik dari Seremban ke Kuala Klawang. Dia juga ada bilik di rumah guru atas bukit belakang sekolah.Aku kaki buat bising dalam kelas. Bila guru belum masuk ke kelas, aku selalu beralih-alih tempat duduk.Berborak itu dan ini. Awalnya meja aku di belakang. Tapi diubah ke hadapan oleh Mister Lee agar dia senang mengawal aku.“Which devil is making that noise?” Mata Mister Lee mencari-cari. Matanya memandang pada aku.Semenjak hari itu aku mengalih nama menjadi Hisham De Ville. Aku tak tahu pun apa makna nama yang aku gunakan ini.Malah nama ini terus menjadi nama untuk tanda tangan aku hingga ke hari ini.Tapi aku anggap Mister Lee ini guru yang baik. Ketika aku tertidur dalam kelas kerana kurang tidur akibat ditangkap mata-mata Mister Lee tidak marah.Suara Zul: “Sir.. sir police catched him sir..last night….. bicycle no lamp.” Masih aku ingati lagi.Mister Lee tak melakukan apa apa. Aku rasa dia bersimpati kepada aku yang kena tangkap mata-mata.“Pergi court ke? Bila?” Zul kawan dari darjah satu bertanya. Zul anak pegawai kerajaan. Ayahnya bekerja di Pejabat Daerah.Rumah Zul tidak jauh dari bangunan Mahkamah Rendah Jelebu.“Bulan depan.” Aku menjawab.“Kenal ke polis yang nangkap kau?” Zul bertanya lagi.“Dari rumah pasung Klawang. Ronda naik basikal…dua orang.” Aku jawab ringkas.Di rumah cerita aku kena tangkap kerana basikal tak berlampu tak berpanjangan. Keluarga aku tidak heboh.Tapi Ayen bercerita: “Nengok wayang Elvis, Jailhouse Rock yang tak jadi. Tapi kena tangkap.”Maka kisah ini merebak di kalangan kawan-kawan sekampung.Aku rasa bangga juga kerana dah masuk lokap di Rumah Pasung Kuala Klawang. Bukan semua orang ada pengalaman macam ini. Tapi aku risau juga apa akan jadi bila aku dibawa ke mahkamah.Hari bicara sampai. Kawan-kawan sekelas tahu aku bukan ponteng sekolah. Mereka semua tahu di mana aku berada pada pagi itu.Tetapi aku tidak pula minta cuti atau memberitahu Mister Lee tentang aku wajib ke mahkamah. Aku tak datang ke sekolah.Emak dan abah aku datang bersama Cikgu Harith. Dia ini guru besar sekolah tempat emak aku mengajar.Aku pergi sendirian. Aku pergi naik bas sekolah dan memakai uniform sekolah.Seolah-olah nak ke sekolah. Sampai ke pekan aku menggelencong ke mahkamah.Tuan hakim datang dari Seremban. Di Kuala Klawang tiada pejabat peguam. Semua urusan kehakiman bertempat di Seremban.Justeru mahkamah hanya akan mula bersidang apabila hakim sampai dari Seremban.Jam 9.00 pagi, Cikgu Harith, emak dan abah aku sudah ada dalam mahkamah. Aku ternampak juga abang Kampung Sarin dan abang Ulu Jelebu yang sama kena tangkap malam itu.Kami semua dibicarakan pada hari yang sama.Ramai juga orang awam yang menunggu mahkamah bersidang. Mungkin masing-masing sama seperti aku ada kes yang wajib dibicarakan.Tiba-tiba seorang mata-mata datang. Nama aku dipanggil. Aku mengekori mata-mata ke bilik mahkamah. Kemudian dia membawa aku ke rumah pasung yang tidak jauh dari bangunan mahkamah.Mata-mata ini membawa aku masuk ke bangunan kemudian kami naik tangga ke tingkat satu.Ini pejabat Officer In Charge of Police District (OCPD).Mata-mata mengarahkan aku duduk. Aku menunggu. Mata aku liar memerhatikan bilik OCPD ini.Di dinding belakang meja OCPD ada gambar Yang di-Pertuan Agong dan gambar Tunku Abdul Rahman.Lalu aku teringat pastilah di bilik ini juga Tok Manaf aku bertemu dengan Tuan OCPD Inggeris sebelum Jepun datang.Di hadapan Tuan OCPD Inggeris ini Tok Manaf berjumpa dengan Hock Lim ayah kepada Ah Meng.Di meja inilah Tok Manaf dan Hock Lim menandatangani surat akuan.Surat ini memberikan kuasa kepada Tok Manaf untuk menerima Ah Meng sebagai anak angkat.Di bilik ini sebelum menandatangani surat aku janji Ah Meng ditanya oleh Tuan OCPD sama ada nak tinggal di rumah ayahnya atau di rumah Tok Manaf.Dalam bilik ini juga Ah Meng mengakui di hadapan Tuan OCPD Inggeris bahawa dia mahu tinggal di rumah Tok Manaf.Dari dalam bilik ini bermulanya keluarga Manaf menerima Ah Meng untuk menjadi anak angkat. Ah Meng di Melayukan untuk menjadi Pak Tunggal.Semua ini berlaku di Rumah Pasung Kuala Klawang di zaman Inggeris sebelum Jepun sampai.Di bilik ini juga sesudah Jepun kalah dan sesudah Inggeris balik kampung, aku, Hishamuddin Rais cucu Tok Manaf sedang menunggu Tuan OCPD.Tuan OCPD Melayu masuk. Dia terus duduk. Mata-mata mengundur keluar bilik. Tinggal kami berdua. Tuan OCPD membuka fail dan membaca. Kemudian memandang tepat pada aku.“Kenapa basikal awak tak ada lampu? Kamu tak tahu ke itu bahaya?”“Basikal pinjam… Ayen punya.” Aku menjawab.“Umur berapa?”“Empat belas tahun.” Aku agak-agak umur aku.“Sekolah?”“Di SMUJ. Form three.”“Awak tahu awak salah?” OCPD mengancam.Aku senyap tidak bersuara.“Awak boleh masuk jail… duduk di Pudu.” Lagi ancaman sampai.Aku senyap. Aku tak tahu Pudu itu di mana.Lalu aku terfikir apakah suasana ini juga yang dirasai oleh Tok Manaf ketika dia berhadapan dengan Tuan OCPD Inggeris.Apakah cara ini juga di gunakan oleh Tuan OCPD Inggeris ketika menjadi hakim dan bertanya tentang niat hati Pak Tunggal aku.Tuan OCPD Melayu menulis di kertas kemudian bangun. Mata-mata di luar masuk. Fail bertukar tangan. Kami turun tangga dan beredar menuju ke mahkamah.Bilik mahkamah Kuala Klawang ada sebesar dua bilik darjah.Tempat duduk hakim di pentas yang tinggi. Di hadapan pentas Hakim aku nampak beberapa pegawai lelaki, Melayu, Cina dan India yang memakai baju lengan panjang putih.Ada dua lelaki India memakai jaket hitam. Kesemua dilihat kemas, memperlihatkan kepegawaian mereka.Ada sepuluh kerusi kayu panjang, lima atau enam orang boleh duduk di kerusi ini.Kerusi ini untuk orang awam duduk menyaksikan perbicaraan yang sedang berjalan.Orang Kena Tuduh (OKT) juga duduk di kerusi kayu yang sama menunggu nama dipanggil.Cikgu Harith, abah dan mak aku duduk di kerusi sebelah tengah. Mahkamah belum bermula bila aku kembali masuk ke mahkamah.“Pergi mana tadi?” Emak aku bertanya. Cikgu Harith dan abah aku memandang.“Rumah Pasung.. jumpa OCPD.” aku jawab ringkas.Tiba-tiba suara mata-mata memberi arahan: “Semua bangun.”Semua yang berada dalam mahkamah bangun berdiri. Hakim masuk dari bilik belakang dan terus duduk. Sesudah hakim duduk, kami semua duduk kembali.Dua mata-mata di kiri dan kanan bilik memastikan tidak ada sesiapa yang duduk menyilangkan kaki di atas paha.Jika ternampak maka mata-mata ini tanpa bersuara akan mengetuk kaki dan paha yang berkenaan dengan cota.Mata-mata menggunakan isyarat tangan melarang bercakap. Mahkamah senyap.Kes pertama, kes pecah rumah. Kes kedua, kes curi. Kes ketiga, kes curi. Mata aku memandang ke arah abang-abang yang sama kena tangkap dengan aku. Empat sosok itu duduk bersama-sama.Mereka duduk di sebelah kiri. Aku duduk di sebelah kanan. Kami sama-sama menunggu.Kemudian pegawai mahkamah memanggil nama. Abang Ulu Jelebu bangun. Dia pergi ke kandang OKT.Aku nampak dua orang mata-mata yang menangkap kami ada bersama. Mereka dengan pakaian seragam mata-mata.Pegawai mahkamah menyebut nama mata-mata yang menangkap kami. Jam berapa kami ditangkap.Kesalahan: Basikal tidak berlampu.Lepas satu-satu nama abang-abang dipanggil. Semua melalui proses yang sama.Bila ditanya hakim mengaku salah atau tidak, semua mengaku salah.Hakim menjatuhkan hukum denda 25 ringgit. Abang-abang beredar.Aku menunggu nama aku dipanggil. Emak aku memerhatikan abang-abang keluar dari kandang OKT.Kemudian dia memandang aku.“Tu yang sama kena tangkap dengan kau?” Emak aku berbisik.Aku mengangguk. Cikgu Harith memandang emak aku. Emak aku memandang abah.Kami tak tahu kenapa nama aku tidak dipanggil.Tiba-tiba suara mata-mata: “Bangun.. semua bangun.”Hakim keluar. Mahkamah berhenti rehat makan tengah hari.Kami terpinga-pinga tak tahu apa yang berlaku dan kenapa nama kau tidak dipanggil.Abah aku pergi ke pejabat mahkamah untuk mengetahui apa yang berlaku. Kami menunggu di luar.Abah aku keluar dia tersenyum dan berkata: “Budak bawah umur… tak da kes.”Kami beredar dan pulang ke rumah menaiki kereta Cikgu Harith.Epilog 1:Semenjak kes itu aku tak berani lagi naik basikal tak berlampu. Denda 25 ringgit adalah jumlah yang lumayan.Epilog 2:Pada tahun 1969 keputusan peperiksaan Senior Cambridge (SC) dan Malaysia Certifficate of Education (MCE) keluar. Aku lulus cermerlang.Aku tidak ada rancang apa-apa. Aku tidak ada idea atau rancangan untuk sambung belajar. Juga tidak ada niat untuk mencari kerja. Aku tidak melakukan apa apa.Epilog 3:Pada satu petang Yusof Wok datang ke rumah aku. Yusof ini pelajar tingkatan lima SMUJ. Dia tinggal tidak jauh dari rumah aku di Kampung Chenor.Dia membawa pesanan dari Guru Besar Mister Francis Xavier. Aku diminta datang ke SMUJ.Esoknya aku mengayuh basikal ke sekolah untuk berjumpa Mister Francis Xavier.Mister Francis memberitahu aku diterima masuk ke Kolej Melayu Kuala Kangsar atau Malay College Kuala Kangsar (MCKK).Aku tidak melamar. Dan aku tidak tahu apa yang ada di hadapan aku. Aku tidak tahu pun apa itu MCKK.Epilog 4:Bulan April 1969, aku menjadi murid tingkatan enam bawah di MCKK.Ini Kolej Melayu yang memiliki banyak tradisi.Salah satu tradisi MCKK ialah “Old Boys Weeked” atau Hujung Minggu Murid Tua. Jumaat Sabtu dan Ahad yang ditetapkan ini murid-murid bekas pelajar MCKK akan datang ke sekolah lama mereka.Ada yang menjadi pegawai tinggi, penjawat awam, pegawai polis dan yang masih belajar di universiti tempatan.Mereka datang di hujung minggu untuk mengingati dan mengalami kembali perasan di zaman mereka menjadi murid.Akan ada perlawanan ragbi antara murid tua dengan team MCKK. Ada program ceramah untuk pelajar yang sedang belajar tentang universiti, ilmu pembelajaran, kerjaya untuk masa depan dalam pelbagai bidang.Ada yang mahu kembali menginap di bilik asrama. Ada yang duduk di hotel di Kuala Kangsar.Mereka yang membawa isteri terutama isteri Minah Salleh akan menginap di Rest House Bukit Chandan.Aku pelajar baru ke MCKK tidak tahu tradisi ini. Aku membuka mata dan mengikuti apa yang sedang berlaku.Pada Sabtu petang aku melihat pelawanan ragbi murid tua lawan team MCKK. Mata aku terkejut bila aku ternampak satu sosok seorang murid tua.Aku rasa aku pernah melihat sosok ini satu masa yang agak lama dulu.Malamnya di dewan makan aku perhatikan sosok ini. Dia duduk di High Table, maknanya pegawai tinggi. Aku menyimpan perasaan. Aku takut tersalah orang.Esoknya hari Ahad aku beranikan hati pergi ke bangunan Pavillion – bangunan asrama untuk murid tingkatan enam atas.Di Pavillion murid tua sedang berkumpul berehat sebelum bersurai pulang. Aku hampiri sosok itu dan terus memperkenalkan diri.“Hi.. Isham… lower six arts… I think we met once before.” Aku katakan yang aku pernah jumpa dia satu ketika dulu.“Where?” Dia bertanya.“In your court room… Kuala Klawang Jelebu.” Aku memberi penjelasan.“Betul.. I was once a working in Jelebu.. I was a Magistrate Court Judge .. in Jelebu.. lama dulu ni…the road to Jelebu was terrible.” Dia menerangkan pengalaman melintas hutan Bukit Tangga dari Seremban.“Polis tangkap… naik basikal tak ada lampu…bawa ke court… tapi you did not charge me. Budak bawah umur.”Dia ketawa dan berkata: “You made it to MCKK…. I’m glad.”Aku, Hisham De Ville tersenyum puas.


'Angka dari mana?' Radzi persoal Anwar dakwa 30,000 pelajar tak duduki SPM

Bekas menteri pendidikan, Radzi Jidin hari ini membidas sindiran yang dibuat oleh Perdana Menteri Anwar Ibrahim semalam yang mendakwa 30,000 pelajar tidak menduduki peperiksaan Sijil Pelajaran Malaysia (SPM) 2022.
Bercakap pada sidang media di Parlimen, Radzi mempersoalkan dari mana Anwar memperoleh angka itu sedangkan Menteri Pendidikan Fadhlina Sidek sendiri beberapa hari lalu mengesahkan hanya 14,858 pelajar tidak menduduki SPM.
Radzi yang juga ahli Parlimen Putrajaya turut meluahkan rasa kesal dengan tindakan Anwar yang sanggup mempolitikkan isu pendidikan demi memburukkan imej kerajaan terdahulu.
"Kalau lihat (pada kenyataan Fadhlina), 14,858 calon tidak menduduki SPM dan begitulah laporan media lain nyatakan," katanya sambil menunjukkan beberapa laporan media.
"Bila perdana menteri menyebut 30,000, daripada mana datang data ini? Siapa tipu siapa?
"Sama ada menteri pendidikan menipu perdana menteri atau perdana menteri bercakap sendiri tanpa merujuk fakta.”
Terdahulu, Radzi menunjukkan video berdurasi 47 saat yang memaparkan Anwar menjawab soalan seorang pelajar pada Program Cakna Madani PM di Universiti Kebangsaan Malaysia (UKM) baru-baru ini.
Selain menyebut 30,000 pelajar tidak menduduki SPM, Anwar turut mempersoalkan mengapa menteri pendidikan ketika itu tidak memantau situasi berkenaan sebelum menyatakan ia kemudiannya dibongkar oleh Fadhlina.
Bagi menjawab perkara itu, Radzi meminta Anwar merujuk kepada tarikh peperiksaan SPM yang mana ia berlangsung bermula 20 Februari hingga 15 Mac lalu yang mana tempoh masa ini adalah selepas kerajaan Madani mengambil alih pentadbiran.
"Kalau ya pun dia nak kenakan saya, semaklah fakta dulu. Peperiksaan ini berlaku selepas waktu saya.
“Jadi, bagaimana saya nak pantau? Dia patut tanya menteri pada waktu itu iaitu Fadhlina yang juga daripada PKR" kata Radzi.
Mengulas lanjut, Radzi turut menunjukkan kenyataan daripada Lembaga Peperiksaan Malaysia yang disiarkan pada 16 Jun 2022 yang mana Kementerian Pendidikan pada waktu itu sudah nyatakan calon SPM yang tidak hadir menduduki peperiksaan ialah seramai 10,861.
Pada masa sama, Radzi turut menafikan dakwaan Anwar kononnya Kementerian Pendidikan sebelum ini tidak mengambil peduli mengenai masalah pelajar apabila pihak guru sendiri akan menghubungi pelajar dan bertanyakan keadaan mereka.
"Buat apa saya nak politikkan pendidikan? Pendirian saya jelas bahawa saya tidak akan politikkan pendidikan.
"Sebab itu perkara ini tidak masuk dalam kempen, tetapi sewaktu di kementerian, kita usahakan yang terbaik untuk memastikan anak-anak kita di sekolah mendapatkan yang terbaik," tegas Radzi.


PN tidak sokong Ahmad Maslan sebagai timbalan speaker walau dibebas mahkamah

Enam parti dalam gabungan Perikatan Nasional (PN) memutuskan untuk tidak menyokong rancangan Umno mencalonkan Ahmad Maslan sebagai timbalan speaker Dewan Rakyat walaupun ahli Parlimen Pontian itu dibebaskan daripada pertuduhan pengubahan wang haram baru-baru ini, MalaysiaNow difahamkan.PN juga turut membantah cadangan untuk mewujudkan jawatan timbalan speaker ketiga bagi menempatkan seorang ahli Parlimen daripada pembangkang.Keputusan itu dicapai ketika mesyuarat kepimpinan tertinggi gabungan tersebut yang dipengerusikan bekas perdana menteri, Muhyiddin Yassin malam tadi.Seorang sumber yang mengetahui tentang mesyuarat malam tadi berkata keputusan untuk tidak menyokong Ahmad adalah sesuai dengan prinsip PN untuk tidak akan menyokong mana-mana pemimpin yang terpalit kes jenayah untuk memegang jawatan kanan dalam kerajaan.“Hakikatnya, Ahmad Maslan dibebaskan kerana dia bayar kompaun,” kata sumber itu.Ahmad, yang merupakan salah seorang penyokong kuat usaha bekas perdana menteri Najib Razak untuk menggulingkan kerajaan pimpinan PN pada Ogos lalu membayar kompaun bernilai RM1.1 juta yang dikenakan oleh Suruhanjaya Pencegahan Rasuah Malaysia (SPRM) di mana agensi anti rasuah itu berkata ia adalah satu bentuk pemulangan aset.Berikutan pembayaran kompaun tersebut, pihak pendakwaan menarik semula dua pertuduhan termasuk pengubahan wang haram kerana tidak mengisytiharkan dana yang diterimanya, dan memberikan pernyataan palsu kepada SPRM.SPRM menamakan Ahmad sebagai salah seorang dari 80 entiti dan individu yang telah menerima wang berkaitan 1MDB.Ahmad juga merupakan salah seorang sekutu Najib yang dalam kumpulan yang digelar sebagai “kluster mahkamah” kerana berdepan pertuduhan rasuah dan jenayah.Susulan peletakan jawatan oleh Muhyiddin pada Ogos lalu, beliau memberikan sokongan PN kepada Ismail Sabri Yaakob bagi menggantikan beliau sebagai perdana menteri secara bersyarat antara lain menyatakan keanggotaan Kabinet tidak boleh dilantik daripada mereka yang menghadapi pertuduhan jenayah di mahkamah.Sumber itu berkata walaupun pendirian PN untuk tidak menyokong Ahmad mungkin tidak memberi kesan dalam pelantikan jawatan timbalan speaker, ia bagaimanapun “sejajar dengan semangat prinsip tiada kluster mahkamah”.Salah satu dari dua jawatan timbalan speaker kini tidak terisi sejak peletakan jawatan Azalina Othman Said dari Umno yang juga merupakan salah seorag ahli Parlimen lain yang menjadi sekutu Najib dalam menjatuhkan kerajaan diketuai Muhyiddin.Mengikut ketetapan semasa, kekosongan itu akan diisi oleh seorang ahli Parlimen kerajaan, walaupun ahli Parlimen pembangkang dijangka akan menyokong ahli Parlimen Teluk Intan dari DAP, Nga Kor Ming yang sedang mengintai untuk dapat kembali memegang jawatan yang pernah disandangnya sewaktu pentadbiran Pakatan Harapan.Bulan lalu, Menteri Undang-Undang Wan Junaidi Tuanku Jaafar berkata jawatan timbalan speaker ketiga boleh dibuat bagi mengisi seorang ahli Parlimen pembangkang.Pengumuman itu mencetuskan spekulasi Ahmad akan dipilih ke jawatan tersebut di mana Umno dijangka akan mendapat sokongan semua ahli Parlimen kerajaan.


Pejabat MB Perak ditutup 14 hari, kakitangan positif Covid-19

Pejabat Menteri Besar Perak di Ipoh diarahkan tutup selama 14 hari bermula hari ini selepas seorang kakitangannya disahkan positif Covid-19.Menurut kenyataan Pejabat Menteri Besar Perak hari ini, proses sanitasi dijalankan di pejabat yang terletak di Bangunan Perak Darul Ridzuan itu sebagai langkah keselamatan sementara pegawai dan kakitangan pula diarahkan menjalani kuarantin kendiri.“Bahagian lain di bangunan terbabit pula beroperasi selepas kerja-kerja sanitasi selesai dijalankan pada 2 petang tadi,” demikian menurut kenyataan itu.Menurut kenyataan itu, Menteri Besar Perak Ahmad Faizal Azumu tidak berada di pejabat dalam tempoh berkenaan kerana sedang menghadiri sidang Dewan Rakyat di ibu negara.Bagaimanapun atas faktor keselamatan, Faizal menjalani ujian saringan kesihatan semalam dan beliau disahkan negatif Covid-19.


Saarani angkat sumpah sebagai MB Perak

Ahli Dewan Undangan Negeri (Adun) Kota Tampan Saarani Mohamad mengangkat sumpah jawatan sebagai Menteri Besar Perak ke-14 di hadapan Sultan Perak, Sultan Nazrin Shah pada jam 11.20 pagi ini.Terdahulu, Saarani, 59, menerima watikah pelantikan daripada Sultan Nazrin sebelum mengangkat sumpah di hadapan baginda pada Istiadat Kurniaan Tauliah Lantikan dan Mengangkat Sumpah Jawatan Menteri Besar Perak di Istana Iskandariah, di sini.Selepas mengangkat sumpah jawatan sebagai menteri besar Perak, Saarani yang juga Pengerusi Badan Perhubungan Umno Negeri kemudian mengangkat sumpah sebagai ahli Dewan Negara Perak juga di hadapan Sultan Nazrin.Beliau kemudian menandatangani surat pelantikan dengan disaksikan Hakim Utama Mahkamah Tinggi Ipoh Hisham Hashim dan Setiausaha Kerajaan negeri Suaidi Abdul Rahim.Berangkat sama, Raja Muda Perak Raja Jaafar Raja Muda Musa dan Raja Dihilir Perak Raja Iskandar Dzulkarnain Sultan Idris Shah.Sultan Nazrin telah memberi perkenan pelantikan Saarani berpandukan Perkara 16 Fasal 2 (a) Undang-Undang Tubuh Kerajaan Perak setelah pada timbangan baginda Adun Kota Tampan itu boleh mendapat kepercayaan sebahagian besar Ahli Dewan Undangan Negeri.Pelantikan Saarani adalah susulan peletakan jawatan Ahmad Faizal Azumu yang juga Adun Chenderiang pada 5 Disember lalu selepas beliau gagal mendapat sokongan menerusi usul ‘keyakinan majoriti ahli Dewan terhadap menteri besar’ sehari sebelum itu.Menerusi usul itu yang dibawa oleh Abd Manap Hashim (BN-Pengkalan Baru) pada persidangan Dewan Undangan Negeri (DUN) Jumaat lalu, Faizal hanya mendapat 10 undi sokongan berbanding 48 menentang manakala satu berkecuali.


Bank Negara naikkan OPR sebanyak 25 mata asas kepada 2.25%

Bank Negara Malaysia (BNM) telah menaikkan kadar dasar semalaman (OPR) sebanyak 25 mata asas kepada 2.25% semasa mesyuarat jawatankuasa dasar monetari (MPC) keempatnya tahun ini.
Kadar tertinggi dan terendah koridor bagi OPR turut dinaikkan masing-masing kepada 2.50% dan 2.00%, kata BNM dalam pernyataan dasar monetari hari ini.
"Berikutan prospek pertumbuhan ekonomi Malaysia yang positif, MPC mengambil keputusan untuk membuat pelarasan selanjutnya terhadap tahap akomodasi monetari. Keputusan ini konsisten dengan pandangan MPC bahawa keadaan yang pertama kali berlaku ini sehingga memerlukan penetapan kadar OPR terendah yang pernah dicatatkan, kini semakin reda.
"Pada kadar OPR semasa, pendirian dasar monetari kekal akomodatif dan menyokong pertumbuhan ekonomi," katanya.
MPC akan terus menilai keadaan yang berubah-ubah dan kesannya terhadap prospek keseluruhan inflasi dan pertumbuhan dalam negeri.
Sebarang pelarasan pada penetapan dasar monetari pada masa hadapan akan dilaksanakan secara terkawal dan beransur-ansur bagi memastikan dasar monetari kekal akomodatif untuk menyokong pertumbuhan ekonomi yang mampan dalam persekitaran harga yang stabil.
Menurut bank pusat, pembukaan semula ekonomi global dan keadaan pasaran pekerja yang bertambah baik terus menyokong pemulihan kegiatan ekonomi.
Walau bagaimanapun, faktor-faktor ini sebahagiannya diimbangi oleh kesan tekanan kos yang semakin meningkat, konflik ketenteraan di Ukraine dan langkah-langkah pembendungan yang ketat di China.
"Tekanan inflasi terus meningkat disebabkan terutamanya oleh harga komoditi yang tinggi dan keadaan permintaan yang kukuh, meskipun keadaan rantaian bekalan global sedikit reda," katanya.
Kesannya, bank-bank pusat dijangka terus membuat pelarasan pada penetapan dasar monetari mereka bagi mengurangkan tekanan inflasi, dengan sesetengah bank pusat melakukannya pada kadar yang lebih cepat.
Pada masa hadapan, kadar pertumbuhan global dijangka menjadi sederhana dan akan terus dipengaruhi oleh tekanan kos yang tinggi, konflik di Ukraine, keadaan rantaian bekalan global dan volatiliti pasaran kewangan.
"Bagi ekonomi Malaysia, kegiatan ekonomi terus meningkat pada bulan-bulan kebelakangan ini. Penunjuk eksport dan perbelanjaan runcit mengesahkan momentum pertumbuhan yang positif, disokong oleh peralihan ke fasa endemik.
"Dalam pasaran pekerja, kadar pengangguran terus menurun dengan penyertaan tenaga kerja yang lebih tinggi dan prospek pendapatan yang bertambah baik.
"Pada masa hadapan, pertumbuhan ekonomi akan disokong oleh permintaan dalam negeri yang kukuh meskipun permintaan luaran dijangka sederhana disebabkan oleh rintangan yang dihadapi oleh pertumbuhan global," kata BNM.
Selain itu, pembukaan sempadan antarabangsa sejak 1 April 2022 akan menyokong pemulihan sektor berkaitan pelancongan.
Aktiviti dan prospek pelaburan terus disokong oleh pelaksanaan projek berbilang tahun, katanya sambil menambah bagaimanapun, risiko pertumbuhan menjadi lebih perlahan terus berpunca daripada pertumbuhan global yang lebih lemah daripada jangkaan, konflik geopolitik yang berterusan dan gangguan rantaian bekalan yang semakin teruk.
Sejak awal tahun sehingga kini, inflasi keseluruhan berpurata pada 2.4%, menurut BNM.
Meskipun purata tersebut dijangka kekal dalam julat unjuran tahun ini iaitu 2.2% hingga 3.2%, inflasi keseluruhan mungkin lebih tinggi pada sesetengah bulan disebabkan terutamanya oleh kesan asas daripada harga elektrik.
Inflasi asas, seperti yang diukur oleh inflasi teras, dijangka berpurata antara 2.0% hingga 3.0% pada tahun 2022 apabila permintaan terus bertambah baik dalam keadaan kos yang tinggi.
Walau bagaimanapun, kesan tekanan inflasi menjadi lebih tinggi sebahagiannya akan terus dibendung oleh kawalan harga yang sedia ada, subsidi bahan api dan lebihan kapasiti yang berterusan dalam ekonomi.
Prospek inflasi terus dipengaruhi oleh perkembangan harga komoditi global yang disebabkan terutamanya oleh konflik ketenteraan yang berterusan di Ukraine dan gangguan berkaitan bekalan yang berlarutan, di samping langkah-langkah dasar dalam negeri.


Projek perumahan di KL wajib bina rumah mampu milik, PPR, kata Anwar

Kerajaan menekankan dasar mewajibkan pembinaan rumah mampu milik atau Projek Perumahan Rakyat (PPR) dalam semua projek perumahan yang diluluskan di Kuala Lumpur, kata Perdana Menteri Anwar Ibrahim.
Beliau berkata sasaran sebelum ini untuk membina lebih banyak rumah mampu milik belum tercapai, justeru perubahan penetapan syarat itu bertujuan memastikan jumlah rumah berkenaan dapat ditingkatkan untuk keperluan rakyat tidak berkemampuan.
Perdana menteri berkata masalah itu dianggap serius di ibu negara, terdapat 3,000 permohonan untuk mendiami rumah mampu milik atau PPR dalam setahun, sedangkan Dewan Bandaraya Kuala Lumpur (DBKL) hanya mampu menawarkan 300 unit dalam tempoh sama.
“Kita buat perubahan sekarang (dalam mesyuarat) yang saya pengerusikan dua bulan lepas untuk tidak meluluskan mana-mana projek perumahan (di Kuala Lumpur) sekiranya mereka (pemaju) tidak membina unit rumah mampu milik atau PPR dalam projek sama.
“Mengenai soal syarat permohonan PPR DBKL yang ketat, saya juga setuju dan saya minta DBKL buat sikit penyesuaian (terhadap syarat permohonan),” katanya pada sesi Waktu Pertanyaan-pertanyaan Menteri di Dewan Rakyat, hari ini.
Beliau berkata demikian bagi menjawab soalan Fong Kui Lun (PH-Bukit Bintang) berhubung syarat permohonan rumah PPR DBKL yang terlalu ketat sehingga golongan memerlukan seperti individu bujang yang kematian ibu bapa atau pemohon asal tidak layak membuat permohonan baharu.
Sementara itu, menjawab soalan tambahan Mohd Suhaimi Abdullah (PN-Langkawi) sama ada berlaku pertindihan peranan pelbagai agensi perumahan, Anwar berkata kerajaan telah menubuhkan jawatankuasa Kabinet untuk menyeragamkan dan mengumpulkan semua agensi terlibat di bawah kelolaan kedua-dua timbalan perdana menteri.
“Kecenderungan kita dahulu, sebaik ada masalah, kita tubuh agensi … ada masalah lagi, kita tambah agensi. Padahal kerjanya dan hal yang sama … maka, kita bawa semua agensi ini dan diselaraskan agar program perumahan untuk rakyat tidak bertindih,” katanya.


New Delhi dilanda gelombang haba, suhu cecah 46 darjah Celsius

Beberapa kawasan di New Delhi pada Isnin dilaporkan mengalami gelombang haba apabila suhu maksimum direkodkan pada 46 darjah Celsius.
Menurut data pusat meteorologi serantau di New Delhi, suhu di bandar Najafgarh dan Kompleks Sukan Komanwel direkodkan pada 46.2 darjah Celsius, lapor Xinhua.
Sebelum ini, pada Ahad bandar di Najafgarh mencatatkan suhu 46.3 darjah Celsius.
Pegawai jabatan cuaca berkata gelombang haba direkodkan apabila suhu maksimum ialah 45 darjah Celsius atau lebih.
Balai cerap di Narela, Pitampura dan Pusa mencatatkan lebih 45 darjah Celsius, manakala Ayanagar dan Ridge melaporkan lebih 44 darjah Celsius.
Susulan gelombang panas itu keadaan lalu lintas agak lengang dan sekolah di Maharashtra, Odisha dan West Bengal ditutup.


Orang kuat Anwar dilantik pengerusi eksekutif syarikat fintech

Bekas setiausaha politik Anwar Ibrahim, Farhash Wafa Salvador diumum sebagai pengerusi eksekutif syarikat teknologi kewangan (fintech), Excel Force MSC Berhad, berkuat kuasa semalam.
Syarikat itu mengumumkan pelantikan Farhash menerusi makluman kepada Bursa Malaysia yang mana ia turut disusuli dengan pengumuman peletakan jawatan Muhammad Rais Abdul Karim sebagai pengerusi bebas bukan eksekutif.
Berdasarkan Laporan Tahunan Kewangan syarikat itu, setakat 31 Mac 2022, majoriti saham Excel Force dipegang oleh Wong Thean Soon yang juga pengarah urusan Myeg Services, sebuah lagi syarikat yang senarai awam di Bursa Malaysia.
Sebelum ini pada 3 Januari, Farhash yang juga bekas pengerusi PKR Perak, dilantik sebagai pengerusi bukan eksekutif bukan bebas 7-Eleven Malaysia Holdings Bhd, menggantikan Robin Tan Yeong Ching yang juga anak kepada tokoh usahawan Vincent Tan.
Lantikan itu juga diumumkan seminggu selepas beliau dilantik sebagai pengerusi eksekutif kumpulan Apex Equity Holdings Berhad, menggantikan Ahmad Redza Abdullah yang meletakkan jawatan pada September 2022.
Berdasarkan makluman syarikat itu kepada Bursa, Farhash memiliki pengalaman lebih sedekad dalam bidang perniagaan, perundingan dan nasihat.
"Farhash juga ialah dan pernah menjadi pengarah dan/atau pemegang saham dalam sekurang-kurangnya 10 syarikat swasta termasuk Swag Technologies Sdn Bhd, Salvador & Sons Sdn Bhd dan Pacific Samudera Sdn Bhd.”
Dalam makluman berasingan, Excel Force memaklumkan Rais meletakkan jawatan "untuk mengejar minat sendiri".


Selepas Sosma, adakah kerajaan akan buat lebih banyak ‘pusingan U’, soal peguam

Kumpulan peguam Lawyers for Liberty (LFL) hari ini menyelar kerajaan pimpinan Pakatan Harapan (PH) atas kenyataan Menteri Dalam Negeri Saifuddin Nasution yang disifatkan membuat “pusingan U" berhubung Akta Kesalahan Keselamatan (Langkah-Langkah Khas) 2012, mengatakan kerajaan tidak berhasrat untuk mengkaji semula undang-undang kontroversi itu.
Dalam sebuah kenyataan, Pengarah LFL Zaid Malek berkata tindakan kerajaan yang menukar pendirian mengenai perkara itu, tidak sampai seminggu selepas menduduki Putrajaya, adalah satu perkara yang “sangat membimbangkan".
"Adakah mungkin bakal terjadi lebih banyak pusingan U dan tindakan mundur ke belakang mengenai kedaulatan undang-undang dan hak asasi manusia akan datang?"
Pada 13 Disember Saifuddin yang bercakap pada sidang media mempertahankan undang-undang yang lebih dikenali sebagai Sosma, mengatakan ia membenarkan proses mahkamah berlaku.
Saifuddin turut membandingkan Sosma dengan undang-undang sebelumnya iaitu Akta Keselamatan Dalam Negeri, mengatakan di bawah Sosma, tempoh tahanannya di bawah undang-undang itu “hanya 28 hari".
Bagaimanapun, Zaid berkata walaupun dengan tempoh tersebut, undang-undang itu tetap mengekalkan "tempoh penahanan yang tidak munasabah tanpa pemantauan perundangan", di samping turut menambah tahanan yang kemudiannya didakwa di mahkamah turut bermungkinan akan terus ditahan sementara menunggu perbicaraan.
“Bahkan, jika mereka dibebaskan ketika perbicaraan, mereka masih boleh terus ditahan sementara menunggu rayuan di Mahkamah Rayuan atau Mahkamah Persekutuan,” tambahnya.
“Ringkasnya, orang yang ditahan di bawah Sosma mungkin menghabiskan masa bertahun di penjara walaupun akhirnya didapati tidak bersalah dan dibebaskan."
Beliau juga mempersoalkan dakwaan Saifuddin yang mengatakan tangkapan di bawah Sosma hanya dilakukan selepas  proses "risikan dan bukti yang diperolehi".
“Jika ini benar, tiada keperluan untuk menahan dalam tempoh yang panjang dan tertuduh perlu didakwa di mahkamah serta merta,” katanya.
Dalam pada itu, Zaid turut merujuk pendirian PH semasa menjadi pembangkang pada Mac tahun ini di Dewan Rakyat, di mana ia gagal menghentikan usul kerajaan terdahulu melanjutkan Seksyen 4(5) Sosma yang membenarkan tempoh tahanan selama 28 hari, menyifatkan kenyataan itu “mengejutkan" kerana PH yang menjadi kerajaan ketika ini mengumumkan tiada keperluan untuk mengkaji semula akta tersebut.
“Lebih ironi lagi, ialah menteri dalam negeri yang membuat pengumuman sedemikian rupa semalam adalah antara ahli Parlimen yang mengundi menentang lanjutan Sosma di Parlimen lapan bulan lalu.
"Adakah undang-undang drakonian ini dengan secara tiba-tiba boleh diterima selepas anda menerajui kerajaan, dan tidak boleh diterima ketika anda menjadi pembangkang?"


Junta tentera Myanmar benarkan ‘rakyat setia’ bawa senjata api

Pemerintah tentera Junta Myanmar membenarkan orang awam yang “setia kepada negara” memohon lesen untuk membawa senjata api, menurut laporan media dan dokumen sulit kerajaan yang dibocorkan.
Dokumen yang dikatakan daripada Kementerian Dalam Negeri, sudah disemak oleh Reuters dan media lain.
Menurut dokumen itu, kerajaan menetapkan kriteria bagi mereka yang ingin mendapatkan lesen senjata api.
Pakar bimbang dengan membenarkan orang awam membawa senjata akan memperkasakan kumpulan pro-junta dan hanya meningkatkan keganasan dan pertempuran hampir setiap hari antara tentera dan pasukan penentang bersenjata di seluruh negara.
Syarat-syarat yang dinyatakan dalam dokumen itu termasuk individu berumur 18 tahun dan ada keperluan yang boleh dibuktikan untuk memiliki senjata bagi tujuan keselamatan, sebagai tambahan kepada keperluan kesetiaan.
Reuters tidak mendapat sebarangan pengesahan mengenai dokumen setebal 15 muka surat itu, dan bila undang-undang tersebut akan dikuatkuasakan.
Dokumen itu memperuntukkan anggota anti-pemberontakan, militia yang ditubuhkan secara rasmi dan mereka yang bersara daripada tentera untuk membawa pistol, senapang dan senapang ringan selagi mereka mempunyai permit sedemikian.
Ia menambah bahawa kerajaan tentera akan mempunyai hak untuk mengimport dan menjual senjata api dan peluru yang dilesenkan oleh Kementerian Pertahanan.
Junta tentera mengetuai rampasan kuasa pada Februari 2021, sekali gus menggulingkan kerajaan sedia ada pimpinan Aung San Su Kyi.
Kumpulan pemantau konflik yang berpangkalan di Amerika Syarikat, Acled berkata, kira-kira 19,000 orang terkorban tahun lalu kerana tindakan keras tentera terhadap protes menyebabkan ramai penunjuk perasaan menentang junta.
Kira-kira 1.2 juta orang hilang tempat tinggal susulan persengketaan dan lebih 70,000 meninggalkan negara itu, menurut Pertubuhan Bangsa-bangsa Bersatu, yang menuduh tentera melakukan jenayah perang dan jenayah terhadap kemanusiaan.


Inisiatif Covax, projek 5G perbincangan Dewan Rakyat hari ini

Penyertaan Malaysia dalam Covax, satu inisiatif antarabangsa yang disokong Pertubuhan Kesihatan Sedunia (WHO) untuk memastikan akses vaksin Covid-19 yang adil dan berkesan di seluruh dunia, merupakan antara perkara yang akan dibincangkan pada persidangan Dewan Rakyat, hari ini.Berdasarkan Aturan Urusan Mesyuarat Dewan Rakyat, isu itu terkandung dalam sesi Waktu Pertanyaan-pertanyaan Menteri, yang akan diajukan Lim Guan Eng (PH-Bagan) kepada menteri sains teknologi dan inovasi, berkenaan kos penyertaan dan peranan yang perlu dimainkan negara.Selain itu, Natrah Ismail (PH-Sekijang) dalam sesi soal jawab lisan bertanya kepada menteri komunikasi dan multimedia mengenai keberhasilan projek demonstrasi 5G yang dijalankan, serta kesediaan kementerian dalam memperluas rangkaian 5G ke seluruh negara.Usai sesi itu, perbahasan berkaitan Rang Undang-undang Perbekalan 2021 berkenaan Belanjawan 2021, akan diteruskan untuk hari yang kelapan.Sidang Dewan akan berlangsung selama empat jam sehari iaitu mulai 10 pagi hingga 2 petang setiap Isnin hingga Khamis, selain mengehadkan hanya 80 Ahli Parlimen – 41 pihak kerajaan serta 39 pembangkang dan Bebas – yang dibenarkan berada di dalam dewan pada satu-satu masa.Peraturan itu diperkenalkan sebagai langkah berjaga-jaga, berikutan penularan wabak Covid-19.Menurut takwim Dewan Rakyat, Mesyuarat Ketiga Penggal Ketiga Parlimen ke-14 akan berlangsung selama 27 hari sehingga 15 Disember.


Vaksinasi secara ‘walk in’ warga emas di Lembah Klang bermula esok

Warga emas berusia 60 tahun dan ke atas boleh jumpa terus (walk-in) di mana-mana pusat pemberian vaksin (PPV) di Lembah Klang mulai esok (17 Julai), untuk menerima suntikan Covid-19, kata Menteri Penyelaras Program Imunisasi Covid-19 Kebangsaan (PICK) Khairy Jamaluddin.Beliau berkata kaedah tersebut hanya dikhususkan kepada golongan warga emas yang sehingga kini masih belum menerima tarikh janji temu suntikan vaksin Covid-19.“Warga emas yang hadir akan dibenarkan masuk ke PPV menggunakan laluan khas yang disediakan,” katanya dalam sidang media perkembangan PICK secara maya bersama Menteri Kesihatan Dr Adham Baba hari ini.Pelaksanaan kaedah vaksinasi secara jumpa terus bagi warga emas berusia 60 ke atas itu diumumkan oleh Adham dalam satu sidang media khas Kementerian Kesihatan, semalam.Memperincikan perkara itu, Khairy berkata petugas di PPV akan mendaftarkan warga emas berkenaan secara manual sekiranya mereka belum mendaftar melalui aplikasi MySejahtera atau di laman sesawang rasmi Jawatankuasa Khas Jaminan Akses Bekalan Vaksin Covid-19 (JKJAV).Petugas PPV juga akan mendapatkan maklumat waris atau keluarga untuk dihubungi bagi tujuan peringatan vaksinasi dos kedua, katanya.Bagaimanapun, Khairy mengingatkan warga emas yang diberikan tarikh janji temu agar tidak datang ke PPV secara jumpa terus bagi mendapatkan vaksinasi sebaliknya menunggu tarikh yang ditetapkan.“Kaedah ‘walk-in’ ini hanya untuk warga emas yang belum menerima tarikh janji temu sahaja. Yang sudah terima tarikh melalui MySejahtera, sila ikut tarikh yang ditetapkan. Saya beri jaminan, mereka akan terima suntikan dos pertama sebelum 1 Ogos ini,” katanya.Kira-kira 2.68 juta warga emas mendapat sekurang-kurangnya suntikan dos suntikan vaksin Covid-19 melalui fasa kedua PICK yang dikhususkan untuk warga emas berusia 60 tahun ke atas serta kumpulan rentan dengan masalah komorbid selain Orang Kurang Upaya.


Bukan semua sekolah akan dibuka 3 Oktober, kata menteri pendidikan

Menteri Pendidikan Radzi Jidin sekali lagi menjelaskan tidak semua sekolah di seluruh negara akan dibuka pada 3 Oktober depan, menjawab kekeliruan terhadap pengumuman pembukaan sekolah menerusi sidang media yang dibuat petang semalam.Radzi yang juga menteri kanan menegaskan tiada sekolah akan dibuka di negeri yang masih berada dalam Fasa Satu Pelan Pemulihan Negara (PPN).“Bagi negeri Fasa Dua, pembukaan sekolah rendah hanya melibatkan Murid Berkeperluan Khas (MBK) di Sekolah Kebangsaan Pendidikan Khas (SKPK) dan Program Pendidikan Khas Integrasi (PPKI),” katanya menerusi perkongsian video hari ini.“Untuk sekolah menengah di negeri fasa ini, hanya melibatkan murid Sijil Tinggi Persekolahan Malaysia (STPM) semester dua kerana mereka akan menduduki peperiksaan pada akhir Oktober depan.”Semalam Radzi mengumumkan pembukaan semula sekolah di seluruh negara akan dilaksanakan berdasarkan fasa-fasa yang ditetapkan di bawah PPN dengan sistem giliran di mana pelajar bagi setiap kelas akan dibahagikan kepada dua kumpulan bagi menjalani sesi persekolahan secara bersemuka bermula 3 Oktober depan.Katanya, berkata keputusan tersebut diambil selepas penelitian kementerian pendidikan yang mendapati penting untuk memastikan pelajar tidak terlalu lama berada di rumah tanpa menjalani sesi persekolahan.Dalam penjelasannya hari ini, beliau berkata bagi negeri yang beralih ke Fasa Tiga, tambahan bagi sekolah rendah melibatkan murid pra sekolah manakala kategori sekolah menengah membabitkan murid tingkatan lima dan murid STPM yang lain.“Bagi Fasa Empat, minggu pertama iaitu dari 3 hingga 17 Oktober, yang akan berada di sekolah rendah dan menengah adalah sama seperti di Fasa Tiga.“Bermula 17 Oktober, tambahan murid sekolah rendah melibatkan murid tahun satu, dua dan tiga manakala tahun empat, lima dan enam akan masuk selepas akhir Oktober,” katanya.Tambah beliau, murid tingkatan tiga dan empat akan dibenarkan masuk ke sekolah selepas 17 Oktober manakala tingkatan satu dan dua akan masuk selepas 31 Oktober.“Semalam saya jelaskan mengenai penggiliran iaitu kapasiti 50% dan kemasukan secara berperingkat adalah demi memastikan anak-anak kita dapat terus rapat dengan sekolah dan hadir dalam keadaan selamat,” katanya.


Syarikat luar pesisir berkait penyelewengan 1MDB kini digunakan untuk kesan wang curi, kata laporan

Beberapa syarikat luar pesisir yang dikaitkan dengan penyelewengan dana 1Malaysia Development Bhd (1MDB) kini digunakan semula untuk mengesan dan mendapatkan semula wang curi berkenaan, lapor Bloomberg.Menurut laporan itu, tiga daripada syarikat itu berpangkalan di Kepulauan British Virgin berkata dalam pemfailan muflis di Amerika Syarikat (AS) bahawa mereka adalah “sebahagian daripada penipuan yang dijalankan terhadap 1MDB”.Laporan itu turut berkata sebahagian syarikat itu mungkin ditubuhkan bagi satu tujuan sahaja; menerima transaksi wang yang dicuri atau memindahkan wang tersebut ke entiti lain.Tiga syarikat tersebut memfailkan kemuflisan di bawah undang-undang AS, membenarkan penghutang luar negara untuk membawa prosiding itu ke negara itu, katanya.Ia juga berkata matlamat mereka adalah untuk mendapatkan semula sekitar AS$8.5 bilion yang dipercayai dicuri dari 1MDB, “di mana sebahagiannya berada di AS”.Skandal 1MDB menjadi tajuk utama antarabangsa apabila sekurang-kurangnya enam buah negara termasuk AS dan Switzerland yang melancarkan siasatan ke atas dana kerajaan Malaysia itu.Di AS, juri kini sedang memulakan penelitian terhadap perbicaraan bekas jurubank Goldman Sachs Roger Ng yang dituduh membantu bekas bosnya, Tim Leissner menyelewengkan wang dari 1MDB, selain mengubah wang bagi merasuah pegawai kerajaan dan mendapatkan urus niaga bagi pihak bank pelaburan itu.Menurut laporan Bloomberg, syarikat luar pesisir itu kini dipantau pengurusan yang dilantik Putrajaya.Pemfailan kemuflisan yang dikenali sebagai pemfailan Chapter 15, adalah bagi membantu pengurusan yang dilantik bagi mengumpul maklumat dari mereka yang terlibat dalam skandal tersebut dan menyita sebarang aset yang boleh dikenal pasti, tambah laporan tersebut.Ia juga turut memetik syarikat itu yang mengatakan mereka percaya sebanyak AS$1.15 bilion dicuri dari SRC International “tidak dapat dikesan”.“Masih ada syarikat dan kumpulan amanah yang masih tidak dapat dikenal pasti berkait penyelewengan ini,” kata peguam mereka dalam kertas yang diserahkan kepada mahkamah.


Naib presiden Umno tak tahu wujud rundingan dengan PH

Naib Presiden Umno Mahdzir Khalid berkata beliau tidak mengetahui wujudnya sebarang rundingan atau kerjasama yang bakal dijalin di antara pemimpin tertinggi Umno, Parti Keadilan Rakyat (PKR) dan DAP.“Saya tak tahu sekiranya ada apa-apa bentuk rundingan, discussion atau sudah rule out plan untuk kerjasama,”“Setakat ini, sebagai Naib Presiden, saya tak tahu mengenai hal-hal kerjasama ini,” kata Mahdzir dalam sebuah kenyataan.Media sebelum ini melaporkan rundingan antara Presiden Umno Ahmad Zahid Hamidi, dan pemimpin PKR.Pada Oktober tahun lepas, MalaysiaNow turut mendedahkan surat kepada istana yang ditulis bersama oleh Zahid dan Najib, menyokong usaha Anwar untuk menjatuhkan kerajaan Perikatan Nasional (PN) yang turut dianggotai Umno.Kedua-dua pemimpin tersebut tidak pernah mengakui dakwaan tersebut, namun kedua-duanya dilihat sering mendesak ahli Parlimen BN untuk mempertimbangkan sokongan kepada Anwar.Zahid dan Najib adalah sebahagian daripada pasukan Anwar ketika mereka bersama-sama berjuang dalam Umno pada tahun 1990-an.